Саждаи тиловат ҳақида » Шерлар, туш табири, Афоризмлар, Маноли сузлар 2022 - Vatanda.CoM\nVatanda.Com » Кизикарли маълумотлар » Саждаи тиловат ҳақида\nСаждаи тиловат ҳақида\n📚Саждаи тиловат ҳақида.\nҚуръондаги сажда оятларининг бирини ўқиган ва эшитган кишига сажда қилишлик вожиб бўлади. Қуръонда 14 ерда сажда оятлари бор:\n1. Аъроф сураси, 206.\n2. Раъд сураси, 15.\n3. Наҳл сураси, 49.\n4. Исро сураси, 109.\n5. Марям сураси, 58.\n6. Ҳаж сураси, 18.\n7. Фурқон сураси, 60.\n8. Намл сураси, 26.\n9. Сажда сураси,15.\n10. Сод сураси, 24.\n11. Фуссилат сураси, 37.\n12. Нажм сураси, 62.\n13. Иншиқоқ сураси, 21.\n14. ʼАлақ сураси, 19.\nАгар бир киши бир ўтирганида бу сажда оятларидан бирини икки ва ундан кўп марта ўқиса бир сажда вожиб бўлади.\nАгар бир ўтирганида икки, учта сурадаги сажда оятларини ўқиса нечта сурадалигини ўқиса шунча сажда қилишлик вожиб бўлади, масалан икки сурадаги икки сажда оятини ўқиса икки марта сажда вожиб бўлади.\nАгар бир сажда оятини бир ўтирганида бир марта ўқиса, кейин ўрнидан туриб келиб иккинчи ўтиришда яна ўқиса неча марта ўқиса шунча марта сажда вожиб бўлади.\nЭшитиш ҳам ўқиганга ўхшаш: бир ўтирганида битта сажда оятни бир неча марта эшитса бир сажда вожиб бўлади, икки ўтиришда эшитса икки сажда вожиб бўлади.\nҚуръон ўқиётганда фақат сажда оятини ўқимасдан қолдириб кетишлик макруҳдир. Лекин сажда оятига яна 2 3 та оят қўшиб ўқимасдан қолдиришлик мумкин.\nСажда оятини атрофдагилар эшитиши мумкин бўлса махфий ўқишлик мустаҳабдир.\nТиловат саждаси қилиниши тартиби:\n2. Аллоҳу Акбар деб такбир айтмоқлик ва саждага кетмоқлик.\n3. Саждада Субҳана Роббиял ʼалаа деб энг оз 3 марта тасбеҳ айтишлик (Битта сажда қилинади).\n4. Қаъда (намоз охиридаги ўтириш) да ўтириб қуйидаги дуони ўқимоқлик:\nСажжатту лирРоҳмаани ва аманту бирРоҳмаани вағфирлий зунубии я Роҳман. Самиъна ва атўна ғуфронака Роббана ва илайкал масийр - сажда қилдим Роҳманга ва имон келтирдим Роҳманга, гуноҳларимни кечиргин, эй Роҳман. Эшитдик ва итоат қилдик Роббимиз, Унинг саридир қайтишлигимиз.\nТиловат саждасининг 7 та шарти бор:\n1. Намозда бўлгандек таҳоратли бўлишлик;\n4. Ўрни пок бўлиши;\n5. Аврати бекитилган бўлиши;\n6. Қиблага қараб туришлик;\n7. Ният қилмоқ.\nБу саждада такбирда қўл кўтармоқ ва рукуъ қилмоқ лозим эмас. Балки қиёмда туриб ёки ўтириб ният қилинади ва тўғри саждага кетилади. Бу саждани сажда оятини ўқигандан кейин намоз ўқишлик макруҳ бўлмаган пайтда қилиш лозимдир. Лекин сажда ояти ўқилгач бир неча соат ёки бир неча кундан кейин сажда қилса ҳам дуруст, лекин кўп ҳам кечиктирмаган афзал.\nАгар бу сажда оятлари намоз ичидаги қироатда ўқилса сажда оятидан кейин одатий рукуъ қилинса алоҳида сажда қилмайди, ўша одатий рукуъ кифоя қилади.\nАгар имом намоз ичида сажда оятини ўқиса ва шундан кейин рукуъга кетмаса сажда қилади ва муқтадийлар ҳам имом билан сажда қиладилар.\nАнтиқа ғаройиб ва ноодатий машиналарнинг фото суратлари\nАвтомобил эгаси ҳақида кўп нарсаларни айтиб бериши мумкин. Баъзи одамлар бошқалардан ажралиб туриш ёки ўзининг ижтимоий мавқеини таъкидлаш учун қиммат ёки ноёб автомобилларни сотиб олишади. Бошқалар эса эътиборга лойиқ бўлмаган машинани мутлақо ғайриоддий нарсага айлантиришга қодир, улар кўчаларда ўтаётганларнинг кўзига тушланиб, атрофига селфи...\nЭРКАКЛАРГА ЁҚАДИГАН 6 ИБОРА\nЭРКАКЛАРГА ЁҚАДИГАН 6 ИБОРА Комплимент-мақтов ва яхши гап аёлларга ҳам, эркакларга ҳам бирдай ёқимли. Улар буни бажонидил қабул қиладир ёки бунга бефарқдек кўринсалар ҳам қалбан ўзларини мамнун ва аҳамиятли ҳис этадилар. Агар умр йўлдошингизнинг ўзига ишончи янада ошишини ва муносабатларингиз янада яхши бўлишини истасангиз жуфтингизга қуйидаги...\nМашҳурларнинг биринчи ишлаган жойини ҳушламайдиган иш жойи\nТаниқли одамларнинг фарзандлари мақсадларига осонроқ эришиши айни ҳақиқат. Таниқли шахсларнинг аксарияти кучли ва истеъдодли одамлар бўлиб, улар пастдан юқорига қараб кўтарилганлар. Улар тирикчилик қилишдан бошқа танловга эга эмас эдилар. Кимдир ўзининг илк меҳнатини мағрурлик билан эсласа, бошқалари эса ҳатто ушбу маълумот ҳақида сўзлашни...\nТез вазн ташлашга имкон берувчи Зумба ҳақида маълумотлар\nТан олиш керакки фитнесс машғулотлари ҳам, тренажор машқлари ҳам бизни жуда толиқтиради. Вазият шунчалар оғир ҳолатга етиб келадики, барчасига қўл силташни истайсиз. Аммо спорт машғулотларини қизиқарли юмишга айлантириш ҳам имконсиз иш эмас....\nФойдали нонушта формуласи\nНонушта учун умумий қоида мавжудми? Бизни ҳар қандай ҳолатда ҳам эрталабки нонуштадан воз кечмасликка ундаган Америкла ва Британия олимлари бу саволга жавобни яқиндагина тақдим этдилар. “Вақтим етмайди”, “Эрталаб иштахам йўқ”, “Семириб кетишдан қўрқаман” ёки “егим келмаябди” каби баҳоналар қабул қилинмайди....\nРОМАНТИКА НИМА Романтика - бу сиз Қуръон ўқиётганингизда аёлингиз кўз ёшларини тўкиб тинглашидир; Романтика - бу тунда намоз ўқиш учун аёлингиз сизни оҳиста уйғотишидир; Романтика - бу сиз имом, аёлингиз муқтадий бўлиб таҳажжуд намозини ўқишингиздир; Романтика - бу аёлингиз билан бирга қўлларингизни дуога очиб, солиҳ фарзанд сўрашингиздир;...\nОртиқча вазнга эга инсонлар ҳақида қизиқарли фактлар\nҲамма ортиқча вазннинг соғлиқ учун ва тўлиқ фаол ҳаёт учун зарарли эканлигини яхши билади. Аммо ортиқча вазн ва семириб кетиш ҳақида яна нималарни биламиз? Сизга сайёрамиздаги миллионлаб одамларни ташвишга солаётган мавзу бўйича бир қатор қизиқарли фактларни таклиф этамиз!...\nКуз фасли ҳақидаги қизиқарли фактлар\nКўпчилик кузни йилнинг энг романтик даври деб ҳисоблайди, барглар сарғиш ва қизил тусга кириб, деразаларга ёмғир урила бошлайди. Аммо бу фикрга қўшилмайдиганлар ҳам йўқ эмас, чунки куз жуда машаққатли йиғим-терим даври. Қандай бўлмасин, йилнинг бу фасли, бошқалари сингари, ўзгача гўзал....


ИНСУЛТ » Тиббий психология – Расмий сайт\nЯнгиликлар » Энциклопедия » ИНСУЛТ\nБош мияда қон айланишининг ўткир бузилишига инсулт деб айтилади. Ишемик, геморрагик ва аралаш типдаги инсултлар фарқланади.\nИшемик инсулт миянинг маълум бир қисмида қон айланишнинг кескин пасайиши ёки тўхташи сабабли юзага келадиган клиник синдром бўлиб, пайдо бўлган неврологик бузилишлар 24 соатдан ортиқ сақланади.\nЭтиологияси. Ишемик инсултнинг асосий этиологик омиллари – булар артериал гипертония, экстра- ва интракраниал томирлар атеросклерози, миокард инфаркти, юрак клапанлари етишмовчилиги, ҳилпилловчи аритмия, қандли диабет ва васкулитлар. Деярли 70 % ҳолатларда миянинг ўрта артерияси, кам ҳолларда миянинг олдинги ва орқа артериялари зарарланади.\nКлиникаси. Асосан, тунда ёки эрта саҳарда секин-аста ривожланади. Эрталаб уйғонган бемор танасининг ярмида фалажлик пайдо бўлгани ёки нутқи бузилганининг гувоҳи бўлади. Кўп ҳолларда бемор ҳушини йўқотмайди ёки қисқа вақтга йўқотади. Баъзида касаллик бошланишидан олдин тўсатдан бош айланиб кетиши, гандираклаб кетиш, бирозга ҳушни йўқотиш, ўтиб кетувчи нутқ бузилишлари, бир қўл ёки оёқнинг ҳолсизланиши каби “хабарчи белгилар” кузатилади. Бу белгилар инсулт ривожланишидан бир неча соатлар ёки кунлар олдин пайдо бўлади.\nИнсулт бош миянинг чап ярим шарида рўй берса – тананинг ўнг томонида гемипарез, гемианестезия ва нутқ бузилишлари ривожланади. Бош миянинг ўнг ярим шари зарарланса – фалажликлар ва сезги бузилишлари чап томонда кузатилади, нутқ эса сақланиб қолади. Ўнг ярим шар инсултларида анозогнозия, аутотопогнозия каби симптомлар ҳам вужудга келади. Инсултда марказий фалажликлар кузатилади, бунда пай рефлекслари ва мускуллар тонуси ошади, патологик рефлекслар (Бабинский, Оппенгейм, Россолимо) пайдо бўлади.\nКлиник симптомларнинг қай тарзда намоён бўлиши тромбоз қайси артерияларда рўй берганига ҳам кўп жиҳатдан боғлиқ. Ички уйқу артерияси тромбозида инсулт жуда оғир кечади, чуқур фалажликлар (гемиплегия), сезги бузилишлари (гемианестезия) нутқ бузилишлари (тотал афазия) вужудга келади. Сопор ва кома ривожланади. Миянинг ўрта артерияси тромбозида фалажликлар ва сезги бузилишлари қўлда ҳам, оёқларда ҳам кузатилса, миянинг олдинги артерияси зарарланса, ушбу белгилар асосан оёқда (монопарез, моноанестезия) пайдо бўлади. Миянинг орқа артерияси зарарланганда кўриш фаолияти бузилади (кўрув агнозияси), фалажликлар эса кузатилмайди.\nВертебробазиляр соҳада рўй берган инсултларда бош айланиши, кўнгил айниш ва қусиш, нистагм, атаксия, алтернирлашган синдромлар кузатилади. Беморда булбар синдром ҳам ривожланади, яъни ютиш бузилади (дисфагия), нутқ бузилади (дизартрия), овоз сўнади (дисфония).\nЭтиологияси. Геморрагик инсулт қон томирларнинг ёрилиши ёки қоннинг мўртлашган томир деворларидан мия тўқималарига сизиб ўтиши (пердиапедез) сабабли рўй беради. Унинг асосий сабаблари – артериал гипертензия, амилоид ангиопатия, лейкоз, тромбофилия, аневризмалар, артериовеноз малформациялар, ангиопатиялар ва васкулитлар.\nГеморрагик инсултнинг қуйидаги турлари фарқланади: 1) субарахноидал – субарахноидал бўшлиққа қон қуйилиши; 2) паренхиматоз – мия тўқимасига қон қуйилиши; 3) вентрикуляр – мия қоринчаларига қон қуйилиши.\nКлиникаси. Геморрагик инсулт кундуз куни, фаол иш пайтида ривожланади. Касаллик, одатда, “хабарчи симптомлар” сиз тўсатдан рўй беради ва бемор ҳушини йўқотиб йиқилади. Касаллик ривожланишидан бир неча дақиқа ёки соат олдин беморнинг боши қаттиқ оғриши мумкин. Ҳушсиз ётган бемор ҳеч қандай таъсиротларга жавоб бермайди, оғриқ сезмайди ва кўзи юмиқ ҳолатда бўлади. Бу белгилар беморда кома ривожланганидан далолат беради. Геморрагик инсултда сопор ва кома тез ривожланади, бироқ субарахноидал қон қуйилишда ҳуш қисқа вақтга йўқолади.\nНафас олиш ва юрак қон-томир фаолияти ҳам бузилади. Бемор чуқур-чуқур шовқинли нафас олади, оғзидан кўпик ажралиб чиқади, кетма-кет қусади. Томир уришлари қаттиқ бўлади, тахикардия аниқланади. АҚБ жуда баланд бўлиб, аксарият ҳолларда 200/100 мм сим уст. дан ҳам кўтарилади. Тана ҳарорати 40°С дан ошади.\nҲушсиз ётган беморнинг юзи кўкимтир-қизғиш тусда бўлади, юзлари шишади ва бўйин томирлари бўртиб туради. Беморнинг боши бир томонга ва сал орқага қайрилиб ётади, кўзлари юмиқ ёки ярим ойсимон шаклда очиқ ҳолатда бўлади. Юқори қовоқларни пассив кўтарганда кўзлари қизариб кетгани ва уларнинг маятниксимон ҳаракатини кузатиш мумкин. Буни “сузувчи кўзлар” симптоми деб аташади. Кўзларнинг маятниксимон ҳаракати мия устунида жойлашган орқа узун тутамнинг қўзғалиши билан боғлиқ. Пассив равишда кўтарилган юқори қовоқни қўйиб юборса, гемиплегия томонда кўз секин юмилади.\nГеморрагик инсултда, кўпинча, беморнинг кўзлари бир томонга қайрилиб қолади ва бунга нигоҳ фалажи деб айтилади. Нигоҳ фалажи қай тарзда намоён бўлишига қараб, комада ётган беморда геморрагик ўчоқ қаерда жойлашганини аниқлаб олиш мумкин. Масалан, беморнинг кўзлари ва боши ўнг томонга қайрилган бўлса ва гемиплегия чап томонда кузатилса, унда ўчоқ бош миянинг ўнг ярим шарида жойлашган (“бемор ўчоқ томонга қараб ётади”). Агар беморнинг кўзлари ва боши гемиплегия томонга қайрилган бўлса (“бемор фалажликлар томонга қараб ётади”), геморрагик ўчоқ мия устунида жойлашган бўлади.\nЛаборатор ва инструментал текшириш усуллари. Инсулт ташхисини қўйиш ва унинг типларини аниқлаш учун тез фурсатда ўтказиладиган лаборатор ва инструментал текшириш усуллари ҳақида тўхталиб ўтамиз.\nКомпьютер томография. КТ инсултни бошқа касалликлар билан қиёслаш ва унинг типини (геморрагик ёки ишемик) аниқлаш учун ўтказилади. Вақтдан ютиш учун КТ иложи борича тез ўтказилиши керак. КТ текширувига МРТ текширувини ўтказишга қараганда кам вақт кетади. Энди рўй берган интракраниал геморрагияни аниқлашда КТ жуда сезгир ҳисобланади. Айниқса, “терапевтик дарча” даврида тромболитик терапияни бошлаш зарурати туғилса, КТ текшируви ўтказилиши айни муддао. Ишемик ўчоқларни аниқлашда эса МРТ текшируви афзал.\nЭлектрокардиография. ЭКГ авваломбор миокард инфаркти ва аритмияларни зудлик билан аниқлаш мақсадида ўтказилади. Тез фурсатда ўтказилиши зарур бўлган терапевтик ва хирургик даволаш усулларини бошлашдан олдин ЭКГ текширувини ўтказиш муҳимдир.\nҚон ва сийдикнинг умумий анализи. Бунда қоннинг умумий кўрсаткичлари билан биргаликда гематокрит кўрсаткичи ва тромбоцитлар сонига, сийдикда эса эритроцитлар (гематурия белгиси) бор-йўқлигига алоҳида эътибор қаратилади.\nҚонда глюкоза миқдорини аниқлаш. Агар қонда глюкоза миқдори 10 ммол/л бўлса – беморга инсулин қилинади, агар 3,58 ммол/л дан паст бўлса – 20 ёки 40 % ли глюкоза қилиниши талаб этилади.\nКоагулограмма. ПТИ, фибриноген миқдори, фибринолитик фаоллик, тромбоцитларнинг агрегацияга қобилияти, қоннинг ивиш тезлиги, қон оқиш вақти текширилади. Коагулограмма кўрсаткичлари инсултнинг этиопатогенетик типларини аниқлашда ёрдам беради.\nУлтратовуш текширув усуллари ва МРА. Бу текширувлар экстра- ва интракраниал томирлар патологиясини аниқлаш учун ўта зарур. Ултратовуш текширув усуллари орқали деярли 70-90 % ҳолатларда артериялар стенозини аниқлаш мумкин.\nЛюмбал пункция. ЛП ишемик ва геморрагик инсултларни қиёслаш мақсадида қилинади. Бу муолажани ўтказиш, айниқса, нейровизуализация текширувларини ўтказиш имкони бўлмаган вазиятларда ўта муҳим. Ликвор таҳлилига қараб МНС нинг нафақат қон томир, балки инфекцион, онкологик, токсик ва специфик касалликларини ҳам аниқлаш мумкин.\nЦеребрал инсултларда даволаш усуллари. Ҳар қандай типдаги инсултларда бемор зудлик билан шифохонага ётқизилади ва базис даволаш муолажалари бошланади. Даволаш жараёнида гипотензив дорилар, антиагрегантлар (аспирин, клопидогрел, варфарин), антикоагулянтлар (гепарин, клексан, фраксипарин), гиперосмоляр дорилар (маннитол) ва симптоматик даволаш муолажалари ўтказилади. Ўткир инсулт билан беморни невропатолог даволайди. Хирургик даволаш муолажалари эса ангиохирург ва нейрохирурглар томонидан амалга оширилади. УАВ эса инсултда олиб бориладиган даволаш қоидасидан воқиф бўлиши, инсулт билан уй шароитида даволаниб ётган беморни кузатувга олиб даволаш ва реабилитация муолажаларида бевосита иштирок этади. Инсулт билан боғлиқ соматик асоратларни бартараф этишда ҳам УАВ ёрдами ўта зарур. Бу асоратларга йўл қўймаслик ва инсулт қайта ривожланишининг олдини олиш УАВ нинг бевосита вазифасидир.\nСоматик асоратлар профилактикаси ва уларни бартараф этиш. Мия инсултларида соматик асоратлар 50-70% ҳолатларда учрайди ва улар касалликнинг оғир кечишига ҳамда беморнинг ўлимига сабабчи бўлади. Инсулт билан ётиб қолган беморда зотилжам, ўпка артерияси тромбоэмболияси ва оёқларда флеботромбозлар, урогенитал инфекция, ётоқ яралар каби асоратлар ривожланади. Бундай ҳолатлар, айниқса, уйда врач назоратисиз қолган беморларда кўп учрайди.\nЗотилжам. Зотилжам 15-25% ҳолларда ўлим сабабчисидир. Беморда зотилжам ривожланиши нафас йўллари аспирацияси, беморнинг ҳаракатсиз ётиши ва нафас олиш маркази фаолиятининг сусайиши билан боғлиқ. Айниқса, оғир ётган беморда ўпка экскурсияси сустлашади ва бунинг натижасида зотилжам ривожланиши тезлашади. Гемипарез қайси томонда бўлса, зотилжам, одатда, ўпканинг ўша томонидан бошланади. Гипертермия, тахикардия ва лейкоцитоз – зотилжам ривожланганидан далолат берувчи белгилар.\nЗотилжам ривожланиши беморнинг аҳволини оғирлаштириб қўяди. Ўпка гиповентиляцияси умумий гипоксемияни юзага келтиради, мия шиши янада кучаяди. Агар бемор ҳушида бўлса, у ҳушини йўқота бошлайди ва неврологик симптомлар янада зўраяди. Бундай пайтларда зудлик билан антибактериал терапия бошланиши керак.\nМия инсултларида антибиотиклар профилактик мақсадда тавсия этилади. Агар тана ҳарорати 38°С дан ошса, ўпка экскурсияси бузилган, йўтал реакцияси сўнган, сийдик пуфагига катетер қўйилган, ётоқ яралар пайдо бўлган бўлса, профилактик мақсадда антибиотиклар қилинади. Бунинг учун бактерияларнинг антибиотикларга сезгирлиги аниқланади.\nОғир ётган беморнинг оғиз бўшлиғига тез-тез шиллиқ сўлак йиғилиб туради ва у мустақил нафас олишга ҳалақит беради ҳамда инфекция ўчоғи ҳисобланади. Шунинг учун доимий тарзда оғиз бўшлиғи ва юқори нафас йўллари электросўрғич билан тозалаб турилади. Сўлак ажралиб чиқишини камайтириш учун М-холиноблокаторлар ёки трициклик антидепрессантлар берилиши мумкин. Ҳаракатсиз ётган беморни ҳар 2-3 соатда ён томонларга ўгириб, кўкрак қафасининг олд ва орқа томонлари вибромассаж килиб турилади. Шунингдек, нафас олишни фаоллаштирувчи машқлар, кислород ингаляциялари ҳам ўтказилади.\nЎпка артерияси тромбоэмболияси. Апоплектик кома ва гемиплегия билан кечувчи оғир инсултда ўпка артерияси тромбоэмболияси кузатилиб туради. Тромбоэмболик асоратлар ривожланишида ишемик инсултларда кузатиладиган гиперкоагуляцион синдромнинг ўрни катта. Ўпканинг йирик артериялари тромбоэмболияси, одатда беморнинг ўлими билан тугайди. Ўпканинг кичик калибрли артериялари тромбоэмболиясида ўпканинг бир қисмида инфаркт ривожланади ва жуда оғир кечади. Натижада юракнинг чап бўлагига қон тушиши кескин пасаяди ва юрак қисқариши издан чиқади. Юракнинг ўнг қоринчаси зўриқиб ишлаб бошлайди ва юракнинг ўткир етишмовчилиги ривожланади, АҚБ тушиб кетади. Ўпка шиша бошлайди, цереброваскуляр бузилишлар янада кучаяди, ишемия соҳаси кенгаяди ва мияда пердиапедез геморрагиялар вужудга келади. Беморнинг аҳволи оғирлашиб комага тушади ёки ўлим билан тугайди.\nЎпка артериялари тромбоэмболиясида пайдо бўладиган белгиларни келтириб ўтамиз. Тромбоэмболия ривожланган заҳоти беморнинг юзи оқариб, кўкрак соҳасида кучли оғриқ пайдо бўлади, нафас етишмай бўғилиб қолади ва ҳушини йўқотади. АҚБ тушиб кетади, ҳатто уни ўлчаб бўлмайди, бўйин веналари бўртиб туради, периферик артерияларда пулс аниқланмайди, бутун танасида кучли цианоз пайдо бўлади, оёқ-қўллари музлаб қолади. Юракнинг ўнг томони чегаралари кенгаяди, ЭКГ да миокард инфарктига хос ўзгаришлар аниқланади. Тромбоэмболия ривожланган пайтда гоҳида эпилептик хуружлар руй беради.\nЎпка артериялари тромбоэмболияси профилактикаси билан инсултнинг биринчи куниёқ шуғулланиш керак. Даволаш мобайнида қўлланиладиган антикоагулянтлар ва антиагрегантлар турли тромбоэмболик асоратларнинг ҳам олдини олади.\nТромбоэмболик асоратлар одатда оёқ қон томирларида ривожланади. Флеботромбоз, асосан, гемиплегия ривожланган томондаги оёқда кузатилади. Бунинг асосий сабаби – фалажланган оёқда веноз қоннинг туриб қолишидир. Соғлом одамда оёқ мускулларининг қисқариб туриши веноз қонни юқорига ҳайдашда муҳим аҳамиятга эга. Фалажланган оёқда эса бу физиологик жараён издан чиқади. Бунинг натижасида флеботромбоз ривожланади. Бунинг олдини олиш учун фалажланган оёқни эластик бинт билан ўраб қўйиш, уни букиб-ёзиб туриш, оёқ тагига ёстиқча қўйиш лозим. Фалажланган оёқни массаж қилиб туриш, айниқса, оёқни юқорига қараб силашнинг аҳамияти жуда катта. Бу машқлар мушак-бўғим контрактураларининг ҳам олдини олади.\nУрологик инфекциялар. Ҳушсиз ётган беморга биринчи куниёқ сийдик қовуғига катетер қўйилади. Катетер қўйишдан олдин беморнинг аногенитал соҳаси тозаланади. Катетер барча асептика қонун-қоидаларига амал қилган тарзда қўйилиши лозим. Катетердан тушадиган сийдик бир марта ишлатиладиган махсус стерил идишга йиғилади. Агар сийдик йиғувчи идишни бир неча бор ишлатишга тўғри келса, у калий перманганат ва гидрокарбонат натрий эритмаси билан ювиб турилади. Уроген инфекция белгилари пайдо бўлса, уросептиклар ишлатилади.\nЁтоқ яралар. Ётоқ яраларнинг олдини олиш учун қуйидаги муолажалар ўтказилади:\nбемор ётган тўшак текис ва равон бўлади, чойшабда букилган жойлар бўлмаслигига эътибор қаратилади;\nтери тоза тутилади ва махсус дезинфекция қилувчи эритмалар билан ювиб турилади;\nбемор ён томонларга ўгириб турилади, танаси вибромассаж қилинади (массаж қилганда ёғли моддалардан фойдаланиш мумкин эмас);\nмахсус вибротўшаклардан фойдаланилади;\nётоқ ярачалар пайдо бўлса, улар зудлик билан бартараф этилади;\nқўшимча равишда тўқималар регенерациясини яхшиловчи дорилардан (витаминлар, поливитаминлар ва ҳ.к) фойдаланилади.\nИнсулт профилактикаси. Инсулт профилактикасини ташкил килиш мураккаб муаммо бўлиб, унинг самарали ўтказилиши турли соҳа врачларининг (УАВ, кардиолог, ангиохирург, невропатолог, эндокринолог) ҳамкорликдаги иши ва аҳолининг тиббий саводхонлик даражасига кўп жиҳатдан боғлиқ. Ўзбекистонда ҳам инсулт профилактикасига оид махсус кўрсатмалар ишлаб чиқилган. Унда аҳолининг яшаш ҳудуди, турмуш тарзи, хатарли омиллар тарқалиши каби бир қатор вазиятлар эътиборга олинган. Бу ерда УАВ нинг вазифаси алоҳида аҳамиятга эга. Чунки УАВ аҳолининг соғлом қатлами билан ҳам, шифохоналарда даволаниб чиққан беморлар билан ҳам бевосита ишлайдиган мутахассисдир. У цереброваскуляр касалликлар ривожланишига туртки бўлувчи хатарли омилларга қарши курашади, аҳоли орасида соғлом турмуш тарзини тарғиб қилади, зарур текширувларни ўтказиб беморни доимий назоратга олади. Айниқса, чекиш, спиртли ичимликларни суистеъмол қилиш, семизлик ва гиподинамия каби хатарли омиллар профилактикаси узлуксиз олиб борилиши керак. Демак, ЦВК профилактикаси УАВ нинг қай даражада фаол ишлашига кўп даражада боғлиқ.\nУАВ аҳоли орасидан хавфли гуруҳга кирувчи беморларни танлаб олади ва улар билан саломатлик дастурларига биноан иш олиб боради. ЦВК ривожланишига сабаб бўлувчи касалликлар билан оғриган ҳар бир бемор хавфли гуруҳга киради. Артериал гипертония, атеросклероз, юрак аритмиялари, миокард инфаркти, стенокардия, ТИА ва инсулт ўтказганлар, қандли диабет, бод ва унинг асоратлари аниқланганлар ҳам хавфли гуруҳга киришади. Улар билан алоҳида профилактик дастурлар орқали ишлаш лозим.\nУАВ аниқланган касалликлар турига қараб, беморларни тор доирадаги мутахассисларга юборади. Масалан, экстракраниал томирлар патологияси аниқланганлар – ангиохирургга, ЮИК аниқланганлар – кардиологга юборилади. Махсус диагностика ва даволаш муолажаларини ўтган бемор яна УАВ назоратига қайтарилади ёки реабилитация марказларига юборилади. Мутахассислар кўрсатмалари бўйича даволаш-профилактика муолажалари ҚВП ва оилавий поликлиникаларда амалга оширилади. Умумий амалиёт врачи стандартда кўрсатилган талаблар асосида лаборатория (коагулограмма, қанд миқдори) ва бошқа зарур инструментал текширувларни амалга ошириши керак. Шунингдек, тор доирадаги мутахассислар тавсиясига биноан бемор доплерография, дуплексли сканирлаш ва КТ/МРТ текширувларига юборилиши мумкин.\nХавфли гуруҳга кирувчи беморлар антиагрегантлар ва статинларни врач тавсиясига биноан қабул қилиб юришади. Бу эса инсулт ривожланишини бир неча баробарга камайтиради.\nҚўшилган: 11:10 / 17-04-2021 Ўқилди: 58


Тиловат саждаси ҳақида | Azon.uz - Ахборот-таҳлилий портал\n11:00 04.04.2018 1717\nАллоҳ ҳақ субҳанаҳу ва таоло Қуръони каримда «Сажда» сурасининг 15-оятида шундай марҳамат қилади:\n"Албатта, Бизнинг оятларимизга уларла эслатма берилганда саждага йиқиладиган, Роббиларига ҳамд ила тасбиҳ айтадиган ва мутакаббирлик қилмайдиганларгина иймон келтирарлар". (Яъни, Аллоҳнинг оятлари тиловат қилинган чоғда таъсирланиб, қалблари эриб, ихлослари ортиб, Аллоҳни улуғлаб саждага йиқиладиган одамларгина оятларга иймон келтирар эканлар.)\nПайғамабар (соллаллоҳу алайҳи васаллам) ҳадиси муборакда шундай марҳамат қиладилар:\n«Қачон одам боласи сажда оятини қироат қилиб, сажда қилса шайтон четга чиқиб йиғлайди: "Вой шўрим қурисин" дейди» дедилар. Бошқа ривоятларда «Вой шўрим одам боласи саждага амр қилинди ва сажда қилди, энди унга жаннат берилар, мен саждага амр қилиндим ва бош тортдим, менга дўзаx берилур», дейди» дейилган.\nОдам боласининг баxт-саодати эса Аллоҳнинг амрига бўйсуниб сажда қилганидир.\nҚуръони каримнинг 15 та жойида сажда ояти келган. Ҳанафий мазҳаби уламоларининг фикрича 14 та сажда ояти келган. Сабаби "Ҳаж" сурасида келган 2 та сажданинг бири инобатга олинмаган. Шофеъий (раҳматуллоҳи алайҳ) наздида 15 та.\nСаждаи тиловатнинг ҳукми ҳанафий мазҳабида вожиб, кўпчилик уламолар наздида суннат.\nЯна иxтилофлардан бири "Сод" сурасида келган сажда Ҳанафий ва Моликий мазҳаби уламолари наздида сажда ҳисобланган. Шофеъий (раҳматуллоҳи алайҳ) ва Ҳанбалий (раҳматуллоҳи алайҳ) мазҳабларида эса сажда йўқ деган.\nСажда оятларини ўқувчига ҳам, эшитувчига ҳам, сажда қилиши вожиб бўлади. Унинг вожиб бўлишининг шарти, намоз вожиб бўлишдаги аҳлийлик кабидир. Аҳлийлик - мусулмон, балоғат ёшига етган, таҳоратли (ҳайз ва нифосдан пок) бўлишдир. Сажда оятларидан бири ўқилгач уни эшитувчи ва ўқувчи учун баъзан кенг фурсатда, баъзан тезлик билан сажда қилиб олишлик вожибдир.\nАгар сажда ояти намоздан ташқарида ўқилса ва ёки эшитилса уни бажариш учун фурсат кенгроқ бўлса уни кечиктирган киши гуноҳкор бўлмайди, кечиктириш макруҳи танзиҳийдир. Аммо умрининг оxиригача кечиктириб уни адо этмасдан вафот этса гуноҳкор бўлади. Агар сажда ояти намоз ичида тиловат қилинса уни кечиктириб бўлмайди, балки вақт ўтказмасдан сажда қилиш вожиб бўлади.\nАгар қасддан сажда қилмаган бўлса гуноҳкор бўлади. Чунки уни адо қилиш фурсати оздир. Шу вақтнинг ўзида сажда қилиб қўйиши керак еди. Намоз ичида саждаи тиловат ўқилиб, сажда қилинмаса, намоздан сўнг унинг қазоси адо қилинмайди.\nАгар сажда қилмаса вақтни ўтказмай рукуъ қилади ва шу рукуъда тиловат саждасини ҳам ният қилиб қўяди. Шу рукуъ тиловат саждасининг ўрнига ҳам ўтади. Тўxтамасдан сажда қилган киши, тиловат саждасини ният қилиши шарт эмас.\nАгар намозxон сажда оятини ўқигандан кейин тезлик билан рукуъ ёки сажда қилмай фурсатни ўтказиб қўйган бўлса, модомики у шу намоз ичида экан, рукуъ билан ҳам, сажда билан ҳам сажда оятини ўқиганлик учун қилинадиган саждани адо қилмайди, балки шу намознинг ўзида xос битта сажда қилади.\nСажда оятини балоғатга етмаган ёш боладан, маймундан ёки магнитафонга ўxшаган нарслардан эшитса, сажда вожиб эмас.\nТиловат саждасини қилиш учун таҳоратли ҳолда қиблага қараб тик турилади. Тиловат саждасини ният қилинади, қўллар қулоқларга кўтарилмасдан “Аллоҳу акбар” дея саждага кетилади. Саждада уч марта “Субҳана Роббийал аъла” дейилади. Кейин яна “Аллоҳу акбар” дея тик турилади. Тураётган чоғда “Ғуфронака ва Роббана илайкал масийр” дейиш мустаҳабдир.\nСажда бир марта қилинади ва саждадан сўнг салом берилмайди.\n1. «Аъроф» сурасининг 206 ояти.\n2. «Раъд» сурасининг 15 -ояти.\n3. «Наҳл» сурасининг 49-ояти.\n4. «Исро» сурасининг 109-ояти.\n5. «Марям» сурасининг 58-ояти.\n6. «Ҳаж» сурасининг 18-ояти.\n7. «Фурқон» сурасининг 60 ояти.\n8. «Намл» сурасининг 24-ояти.\n9. «Сажда» сурасининг 15 -ояти.\n10. «Сод» сурасининг 24-ояти.\n11. «Фуссилат» сурасининг 37-ояти.\n12. «Нажм» сурасининг 62-ояти.\n13. «Иншиқоқ» сурасининг 21-ояти.\n14. «Иқроъ» сурасининг 19-ояти.


Украинада мустақиллик байрами муносабати билан парад уюштирилди\nUkraine -- Ukraine POWS paraded by separatists on Independence Day in Donetsk (August 24, 2014) REUTERS\nУкраина шарқида айирмачилар 100га яқин украин ҳарбийсини Донецкнинг марказий кўчалари бўйлаб сазойи қилди. Мамлакат мустақиллиги кунига махсус уюштирилган сазойида асирларга тош, тухум ва помидор отишди. Пойтахт Киевда эса мустақилликнинг 23 йиллигига бағишланган ҳарбий парад бўлди. Парадни кузатган Украина Президенти Петро Порошенко ҳарбийларни олқишлади.\n24 август куни Киев марказидаги “Мустақиллик майдони”да мовий ва сариқ рангли Украина давлат байроғи кўтарилган пайтда украиналиклар давлат мадҳиясини куйладилар.\nМустақиллик куни муносабати билан “Майдон”га йиғилган минглаб фуқаро олдида чиқиш қилган Украина президенти Петро Порошенко ҳукумат 2015-2017 йилларда мамлакат армиясини қайта қуроллантириш учун уч миллиард АҚШ доллари сарфлашини эълон қилди.\nУкраина Мудофаа вазирлиги маълумотига кўра, ҳозирда Украина армиясининг бир йиллик бюджети 1,5 миллиард долларни ташкил этади.\nПрезидент Порошенко ўз чиқишида Украина яқин келажакда мунтазам ҳарбий таҳдид остида бўлишини қўшимча қилди.\n24 август куни Одесса портида Украина Флоти кучлари парад ўтказиши олдидан сўзлаган Порошенко бундай деди.\n- Донбасдаги воқеалар тинчликни урушдан жуда нозик чизиқ ажратиб туриши ва тинчликни қайта қарор топтириш нақадар қийин эканини кўрсатди. Бу ердаги тантанада қатнашаётган одамларга кеча Украина миллий байроғи кўтарилаётган пайтда айтган гапларимни қайтармоқчиман: “Бу ерда рус тилида сўзлашувчилар жуда кўп аммо улар Россиядагилардан бошқача фикрлайди”, деди президент Порошенко.\nУкраиналиклар мустақиллик байрамини Донецк ва Луганск шаҳарлари россияпараст айирмачилар назоратида қолаётган пайтда нишонламоқда.\nХабарларга кўра, Украина армияси қисмлари иккала шаҳардаги айирмачиларни қуршовга олган.\n24 август куни эрталаб Донецкдаги касалхонага снаряд тушиб портлагани оқибатида морг ва касалхонанинг иккита биносига шикаст етган. Портлаш натижасида ҳеч кимга зиён етмаган.\nШифокорларга кўра, воқеадан сўнг тиббиёт ходимлари ва беморлар ертўлага кўчирилган.\nШанба куни Донецк шаҳрига уюштирилган ҳужумда тинч аҳолидан олти киши, жумладан, бир бола нобуд бўлгани хабар қилинди.\nКиев расмийлари Россияни айирмачилар назорат қилаётган чегара постлари орқали уларга қуроллар етказиб бераётганликда айблаган. Москва бу айбловларни инкор қилган.\n22 август куни Москва расмийлари кутишдан тоқати тоқ бўлганини айтиб, юзлаб юк машинасига ортилган гуманитар ёрдамни рухсатсиз Украина ҳудудига жўнатганди.\nУкраина расмийлари Россияни ушбу хатти-ҳаракатини босқинчилик, деб атади.\nЕвропада Хавфсизлик ва ҳамкорлик ташкилотининг Донецк шаҳридаги вакили Пол Пикард журналистларга 23 август куни тушда ҳамма юк машинаси Россияга қайтганини айтди.\nРоссия расмийлари гуманитар ёрдам озиқ-овқат, ичимлик суви, электр ишлаб чиқарадиган генераторлар ва кўрпа-тўшакдан иборат бўлганини маълум қилган.\nРоссия тарафдори бўлган айирмачилар асир олинган юзга яқин украин ҳарбийсини Донецк шаҳрининг марказий кўчаларидан олиб ўтди.\nМаҳаллий агентликлар хабарига кўра, одамлар сазойи қилинган асирларга тош, тухум ва помидорлар отишган.\nШаҳарлик аҳолисига кўра, юришда бир неча юз одам иштирок этган.\nКейинроқ украин асирлари автобусларга солиб номаълум томонга олиб кетилган.\nУндан олдин айирмачилар Донецк шаҳридаги Ленин майдонига бир нечта шикастланган танк, бронетранспортёр, замбараклар ва учқичларга қарши ишлатиладиган “Град” тизимини олиб келишган ва бу техника Украина ҳарбийларига тегишли эканини таъкидлаган.\nУкраина шарқидаги қуролли тўқнашувлар Россия Қрим ярим оролини аннексия қилганидан кейин жорий йил апрелида бошланган эди.\nБМТ маълумотига кўра, Украина шарқида ҳукумат кучлари билан Россия тарафдори бўлган айирмачилар ўртасида давом этаётган жангларда шу кунгача 2000 дан ортиқ одам нобуд бўлган, 340 минг аҳоли уйларини ташлаб, бошқа жойларга қочишга мажбур бўлган.


Миллий ғурур ва ифтихоримиз тимсоли | O'zLiDeP\nШу кунларда мамлакатимизнинг барча ҳудудларида бўлгани каби Фарғона вилоятида ҳам Ўзбекистон Республикаси Қуролли Кучлари ташкил этилганининг 28 йиллиги ҳамда 14 январь – Ватан ҳимоячилари куни кенг нишонланмоқда.\nУшбу сана муносабати билан “Фарғона халқаро аэропорти” МЧЖда “Ватанпарварлик – миллий юксалиш кафолати” мавзусида маънавий-маърифий тадбир ўтказилди.\n“Юртимизда байрамлар, тарихий саналар кўп. Аммо юрт тинчлиги, осмонимиз мусаффолиги, давлатимиз чегараларининг дахлсизлигини таъминловчи қудратли куч – Ватан ҳимоячилари куни байрамининг алоҳида қадр-қиммати, аҳамияти бор. Шу сабабли ушбу сана муносабати билан жойларда кўплаб маънавий-маърифий тадбирлар, турли спорт мусобақалари ўтказиб келяпмиз. Мақсад битта, Ватан — муқаддас, уни ҳимоя қилиш ҳар бир йигит-қизнинг шарафли бурчи эканлиги ёшларимизга эслатиш, маънан ва жисмонан соғлом авлодни тарбиялашдан иборатдир”, – дейди O‘zLiDeP Фарғона шаҳар Кенгаши раиси С.Комилова.\nТадбир якунида иштирокчилар Фарғона халқаро аэропортидаги ҳарбий техникалар кўргазмаси билан танишди.


Илк намозим... | Azon.uz - Ахборот-таҳлилий портал\n1230 09:00 29.08.2019\nЖеффери Ланг 1954 йилда туғилган. Америкалик математик, профессор. Католик оиласида туғилиб, ўсган. Ўн саккиз ёшигача атеист бўлган. Ўн йиллардан сўнг Қуръон билан танишиб, Ислом динини қабул қилган.\nМусулмон бўлганидан кейин Жеффери Ланг Исломга бағишланган “Исломга сафар” ва “Таслимият мужодаласи” номли икки китобини ёзиб, ўқувчиларга тақдим қилди. Муаллиф илк намоз ўқиганини “Исломга сафар” номли китобида шундай ёзади:\n“Мени биров эшитмасин, кўрмасин дердим. Секин-аста “Фотиҳа” сураси ва яна бир қисқа сурани араб тилида ўқидим. Агар бирор араб мени эшитганида, талаффузимдан ҳеч нарса тушунмаган бўларди деб ўйлайман. Иккинчи такбирни келтириб, рукуга кетдим. Рукуъ чоғида бироз асабийлик ҳис этдим, чунки умримда ҳеч кимга эгилмагандим. Хонада ёлғизлигим эсимга тушиб севиндим. “Субҳана роббиял азийм” деганимда юрагим тез-тез урганини ҳис қилдим. Такрор такбир айтиб, қоматимни тик тутдим. Энди саждага борадиган вақт келганди. Саждага бориш учун қўлларим ва тиззамни ерга қўйганча қотиб қолгандим. Саждага боролмасдим! Хожасининг қаршисида бошини ерга қўйган қулдай юзимни, бурнимни ерга суркаб, ўзимни хору бенаво кўришдай ҳолатга туширолмасдим. Бунинг устига, оёқларимни ҳам буколмасдим. Уялдим. Кулгили аҳволга тушгандек ҳис қилдим ўзимни. Агар шу аҳволда мени дўстларим ва танишларим кўришса, ачинарли ва масхараомиз қарашларини ўйладим. Ҳатто қулоғимга дўстларимнинг қаҳқаҳаси ҳам эшитилди. Бир муддат иккилангангач, чуқур нафас олдим ва бошимни жойнамозга қўйдим. Шууримдаги бутун ўй-хаёлларни унутдим. Диққатимни чалғитадиган ўйларга жой бермасдан иккинчи бор саждага бош қўйдим. Бу аснода ўзимга ўзим: “Яна қаршимда уч тур бор ҳали”, дея ўйладим, лекин аҳдимда қатъий эдим. Нима бўлса бўлсин, дея намозимни адо этардим... Қолган ракатларда ҳаммаси тобора осонлашиб борарди. Сўнгги саждада мукаммал бир сакинатни ҳис қилдим. Ниҳоят, ташаҳҳутдан кейин салом бердим.\nСаломдан кейин ўтирган жойимда шу туришда қолиб кетдим. Орқага қайтиб, нафсим билан курашганимни хаёлимдан ўтказдим ва катта жанггоҳдан соғ-омон чиққандек ҳис қилдим ўзимни.\nСўнг бошимни қуйи солиб хижолатли алфозда:\n“Аллоҳим! Такаббурлигим учун мени кечиргин! Узоқ йўлдан келдим ва ҳали қаршимда юриладиган узун йўл бор!” дея дуо қилдим.\nУзоқ пайт бошим қуйи солинган ҳолатда, кўзимдан ёш қуйилиб, тиззалаб ўтирганимча қолиб кетдим...”\n“Иқтибос” журналидан олинди\nМақолалар намоз Илк сажда\n629 07:40 17.02.2020\n1071 17:00 15.02.2020\n1094 08:20 12.02.2020\nЗолим волий бомдод ўқиган одамни нега кечирди?\n1379 21:20 11.02.2020\nНамозда хушуъга сабаб бўлувчи омил\n1206 13:45 11.02.2020


“Шукронист”ларнинг президенти наркофурушдан ҳам паст кўрилди « Ўзбекистон Халқ Ҳаракати\n“Шукронист”ларнинг президенти наркофурушдан ҳам паст кўрилди\n07 February 2014 - 19:36\n“Шукронист”лар Россияда мардикор бўлиб камситилаётгани етмагандек, эндиликда ўрисюртида уларнинг президенти ҳам камситилди. “Нима гап? Тинчликми?” , деяпсизми?\nТинчлик эмас. Сочи Олимпиадасига Ўзбекистондан таклиф этилган фаxрли меҳмонлар рўйхатида республика президенти Ислом Каримов мамлакат ҳукумати ва Ғарб давлатлари томонидан наркофурушликда гумонланиб қидирувга берилган Ғафур Раҳимовдан кейин иккинчи бўлиб жойлаштирилди. Ҳа, ҳа, жиноят оламининг вакилидан паст кўрилди.\n“Ким томонидан?”, деяпсизми?\nОлимпиада хўжайини Владимир Путин томонидан.\nБу Путиннинг Каримовга туширган иккинчи “тарсакиси”дир. Бундан бир неча йил муқаддам Ислом Каримов Москвага Владимир Путин билан учрашишга борганида Россия президенти бирсури журналистларнинг қаршисида Каримовни Кремльнинг қора итига ҳидлатиб, Ўзбекистон президентининг ўтакасини ёрганди, ер билан бир қилганди.\nЎшанда кўпчилик ўзбекистонлик шукронистлар: “Ҳали кўрасизлар, муҳтарам юртбошимиз Путиндан ўчини олади. Путин Тошкентга келганда унга Оқсаройдаги итини қўйиб юбориб, Россия президентини шарманда қилади” , дейишганди.\nЛекин амалда ундай бўлмади. Москвадаги ит воқеасидан кейин Путин Тошкентга икки марта келди. Бироқ орсиз, уятсиз, ғурурсиз ва қўрқоқ Каримов Путиннинг олдига ити тугул, оддий мушугини ҳам қўйиб юбора олмади.\nМана энди Сочида Путин ўзбекларнинг Каримовига: “Кўриб қўй, сен ўғри ва наркофурурш деб қидираётган одам мен учун сендан азизроқдир” , деди.\nКаримовнинг ўрнида оддий эркак бўлганида: “Олимпиядангга ҳам, стадионингга ҳам, стадионингнинг директорига ҳам” – деб Сочига бормас эди, билмасдан бориб қолган бўлса, шартта ортга қайтарди.\nЛекин “шукронист”ларнинг юртбошиси эркак эмас-да: Сочига борди ва ҳали ҳам шу ерда юрибди. Унда на на орият бор, на номус бор! Шукронистлар қандай бўлсалар, уларнинг президенти ҳам ҳудди шундай!


Артур Григорян: 'Аббоснинг олтин медал олишини Худодан сўраб қоламан...' - BBC News O'zbek\nАртур Григорян: 'Аббоснинг олтин медал олишини Худодан сўраб қоламан...'\nImage caption Аббос Атоев 75 кг вазн тоифасида Лондон Олимпиада Ўйинларининг камида бронза медалини ўзи учун кафолатлади\nЛондон Ёзги Олимпиада Ўйинларининг ўнинчи кунида ўзбекистонлик донгдор боксчи, икки карра жаҳон чемпиони Аббос Атоев 13:7 ҳисоби билан ҳиндистонлик рақиби устидан ғалаба қозониб, ярим финалга йўлланма олди.\nБу - чорак финал беллашувида Вижендер Кумарни мағлуб этган Аббос Атоевнинг Ўйинларда кетма-кет қўлга киритаётган учинчи ғалабасидир.\nЎзбекистонлик донгдор боксчи Артур Григорян Лондон Олимпиада Ўйинларининг чорак финал беллашувидаги ғалабасига муносабат билдираркан, Аббос Атоевнинг бу билан кифояланмаслиги, финалга чиқиш учун бор кучини ишга солиши лозимлигини айтади:\nАртур Григорян: Энг аввало мен Аббос Атоевнинг ғалабасидан ниҳоятда мамнунман. Чунки ярим финалга чиқиб, Аббос ўзи учун Ўйинларнинг камида бронза медалини кафолатлади. Аммо бу - Аббос учун сўнгги нуқта дегани эмас. У албатта финалга ҳам чиқиши лозим. Чунки, менинг назаримда, бокс бўйича жаҳон чемпиони, албатта, Олимпиада Ўйинларининг финалида бўлиши лозим. Финал беллашувида эса, бор кучини ишга солиб, мамлакати, халқи ва президенти учун ўзининг нималарга қодирлигини кўрсатиши керак. Биз унинг камида бронза медали олиши истиқболидан шундоқ ҳам хурсандмиз. Аммо Аббоснинг Ўзбекистонга олтин медал олиб келишини шахсан ўзим Худодан сўраб қоламан. Агар Аббоснинг олтин медал олгани хабарини эшитсам, ўтирган жойимда ирғишлаб, рақсга тушиб, ашула ҳам айтиб юбораман. Чунки бокс - ўзим ҳам шуғулланган спорт тури. Устига устак, Аббосни боксчи сифатида яхши биламан. Шунинг учун ҳам унга омад тилаб қоламан. Ярим финал беллашувида жангини яхши ўтказиб, ўз вазн тоифасида етакчи экани, у билан ҳазиллашиб бўлмаслиги ва ҳакамларни тан олдириб қўйишини истаб қоламан.\nImage caption 'Агар Аббоснинг олтин медал олгани хабарини эшитсам, ўтирган жойимда ирғишлаб, рақсга тушиб, ашула ҳам айтиб юбораман'\nБи-би-си: Сиз каби бокснинг ҳадисини олган кўплаб мураббийлар, мутахассислар ва ҳатто, боксчиларнинг ўзлари ҳам Олимпиада Ўйинлари беллашувлари жаҳон чемпионатидан кўра ҳам оғир эканини айтишади. Финалга чиқишини таъминлаши мумкин бўлган ҳал қилувчи учрашувида Аббос Атоевнинг имкониятларини қандай баҳолайсиз?\nАртур Григорян: Аббос Атоев ярим финал беллашувида жаҳон чемпиони ва ўз вазн тоифасида етакчи мавқеига хос равишда ўзини совуққон тутиши керак. Рақибидан зарба ўтказиб юбормасликка ҳаракат қилиши, унинг ҳар бир хатти-ҳаракатига ҳушёр бўлиши лозим. Рингда рақибининг хатоси ва ожиз нуқталарини зудлик билан илғаб, ўша оннинг ўзида уни жазолаши ва очко олишга уриниши керак. Финалга чиқармиканман, йўқми, деган гапларни ўйламай, эътиборини фақат жангга қаратиши лозим. Қандай қилиб бўлмасин, мен бу жангни ютишим керак, деган ўйда бўлиши шарт. Бунинг учун ўзимни совуққон тутишим, боксдаги бор тажрибамни ишга солишим, рақибим менинг жаҳон чемпиони эканимни билиб қўйиши, рингда якуний сўзни мен айтишим лозим, деган руҳда бўлиши керак. Буни рақиби ҳис этиши, уни енголмаслигини англаб етишига эришиши лозим. Шундай қилган тақдирда, Аббос бемалол финал беллашувига чиқа олади. Аббос финалда ўзини қандай тутиши эса, умид қиламанки, суҳбатимизнинг алоҳида мавзуси бўлади.\nБи-би-си: Аббос Атоевдан сал аввалроқ 60 кг вазнда рингга чиққан Фазлиддин Ғойипназаров эса, кескин кечган жангда жанубий кореялик рақибига ютқазиб қўйди.\nАммо шу ҳафта яна ўзбекистонлик уч боксчи - Жасур Латипов, Ўктамжон Раҳмонов ва Элшод Расуловлар чорак финал беллашувларини ўтказиш учун рингга чиқишади.\nЛондон Ёзги Олимпиада Ўйинларида Ўзбекистонни жаъми олти нафар боксчи намоён этаётганди.\nЧорак финал беллашувларидан аввал улардан фақат 56 кг вазнда Орзубек Шоимовгина беллашувлардаги иштирокига якун ясаганди.\nБокс мутахассислари ўзбекистонлик боксчиларнинг имкониятлари яхши экани, уларнинг совринли ўринларга даъвогарлик қилишлари мумкинлигини айтишмоқда.\nЛондон Ёзги Олимпиада Ўйинларининг ўн биринчи кунида ўзбекистонлик олимпиячилар тўрт спорт тури бўйича ўз беллашувларини давом этдиришади.\nБугун 52 кг вазн тоифасида ўзбекистонлик боксчи Жасурбек Латипов чорак финал беллашувини ўтказади.\nЖасурбек мўғулистонлик рақиби Тугстсогт Нямбаярга қарши рингга чиқади.\nЮлия Борзова 500 метрга байдаркада эшкак эшиш мусобақаларида 8-ўринни олиб, Ўйинларда ўз иштирокини якунлаган.\nАнастасия Свечникова эса, найза улоқтириш бўйича 19-натижа кўрсатиб, кейинги босқичга ўта олмади.\nЎзбекистонлик енгил атлетикачи Юлия Тарасова узунликка сакраш мусобақаларида иштирок этади.\nЎйинларнинг ўнинчи куни\nФото муаллифлик ҳуқуқи rowingcanoe.uz\nImage caption Вадим Меньков Лондон Ёзги Олимпиада Ўйинларида ҳам совринли ўринга асосий даъвогарлардан бири саналади\nКеча каноэда эшкак эшиш мусобақаларида Ўйинларнинг олтин медалига кўз тикаётган Вадим Меньков аллақачон беллашувларнинг финал босқичига йўл олди.\nВадим Меньков учун бу иккинчи Ёзги Олимпиада Ўйинларидир.\nЎзбекистонлик каноэчи 2008 йилги Пекин Ёзги Олимпиада Ўйинларини 1000 метрга эшкак эшиш бўйича 4-ўрин билан якунлаган.\nКаноэда 500 метрга эшкак эшиш беллашувларида эса, ярим финалга чиқишга муваффақ бўлган.\nВадим Меньков якка ва жуфтлик беллашувларида қатор жаҳон ва қитъа биринчиликларининг совриндори саналади.\nУ Ўзбекистоннинг "Энг ёрқин спорт юлдуз"ларидан бири ҳамдир.\nБугун ядро улоқтириш бўйича ўз беллашувларини бошлаган Елена Смолянова саралаш босқичидан ўта олмади.\n22 ёшли курашчи Мўминжон Абдуллаев эса, 120 кг вазнда юнон-рум кураши мусобақаларида майдонга чиқади.\nМўминжон Абдуллаев нимчорак финалда америкалик курашчи Дешон Байер билан беллашади.\nКеча 55 кг вазн тоифасида ўзбекистонлик курашчи Элмурод Тошмуродов дастлабки жангини можаристонлик рақибига бой бериб қўйганди.\nУчовлондан ташқари, ўзбекистонлик тош кўтарувчилар Руслан Нуритдинов ва Иван Ефремовлар 105 кг вазнда ўз кучларини синаб кўришади.\nЛондон Ёзги Олимпиада Ўйинларида Ўзбекистонни жаъми 53 нафар спортчи намоён этмоқда.\nImage caption Ҳозирча Ришод Собиров келтирган бронза медали Ўзбекистон Олимпия терма жамоаси ҳисобидаги ягонаси бўлиб турибди\nШу пайтга қадар ўзбекистонлик дзюдочилар, сузувчилар ва енгил атлетикачилардан аксарияти Ўйинлардаги иштирокларини якунлаб бўлишган.\nЎзбекистонлик беш нафар боксчи эса, шу ҳафта чорак финал беллашувларида ўз жангларини давом этдиришади.\nБугун 60 кг вазнда Фазлиддин Ғойипназаров ва 75 кг вазнда Аббос Атоевлар рингга чиқишади.\nФазлиддин жанубий кореялик рақиби Хан Сунчул, Аббос Атоев эса, ҳиндистонлик боксчи Вижендер Кумар билан жанг ўтказади.\nЎйинларнинг 10-кунида Ўзбекистон Олимпия терма жамоаси ҳисобидаги медаллар сони ҳануз битталигича қолмоқда.\n28 июл куни ўзбекистонлик донгдор дзюдочи Ришод Собиров -60 кг вазнда бронза медали олишга муваффақ бўлганди.\nҚолган минтақа давлатлари орасида Қозоғистон энг яхши ўринда.\nКеча қозоғистонлик олимпиячилар ҳисобидаги олтин медалларнинг сони олтитага етган.\nБу гал уч ҳатлаб сакрашда 14.98 метрлик натижа кўрсатган Ольга Рипакова ўз жамоасига яна бир олтин медали келтирган.\nЎйинларда ҳар бири ўндан ортиқ спортчиси билан иштирок этаётган Тожикистон, Туркманистон ва Қирғизистон ҳисобида ҳозирча бирорта ҳам медал йўқ.\nҚўлга киритган 35 та медалидан тўрттаси олтин бўлган Россия эса, медаллар жадвалида бир ўрин юқорилаб, 9-ўринга чиқиб олган.\n61 та медалидан 30 таси олтиндан иборат Хитой эса, яна АҚШни ортда қолдириб, илғорликни эгаллаб олган.\nЛондон 2012: Бокс беллашувларида катта можаро юз берди


Ҳисобот: Марказий Осиёдаги маҳкумларнинг учдан бири ўзбек қамоқхоналаридадир\n24 март 2019, Тошкент вақти: 22:46\nМарказий Осиё минтақасида жойлашган беш давлат қамоқхоналарида жазо ўтаётган маҳкумлар сони 120 минг кишига етади, уларнинг учдан бир қисми Ўзбекистон қамоқхоналарида жазо ўтамоқда. Бу ҳақда Лондон қироллик коллежи қошидаги Қамоқхоналар тизимини ўрганиш халқаро марказининг янги ҳисоботида айтилади.\nҚамоқхоналар тизимини ўрганиш халқаро маркази (The International Centre for Prison Studies – ICPS) ўзининг сўнгги ҳисоботида дунёдаги барча қамоқхоналарда 10 миллиондан зиёд маҳкум жазо ўтаётганини, улардан қарийб 120 минги Марказий Осиё минтақасидаги Ўзбекистон, Қозоғистон, Қирғизистон, Тожикистон ва Туркманистон қамоқхоналарида ўтирганини қайд этади.\nҲисоботда ўзбек қамоқхоналарида жазо ўтаётган кишилар сони аниқ кўрсатилмаган бўлса-да, улар сони 42 минг чоғли экани айтилган.\nICPS ҳисоботига мувофиқ, минтақада энг кўп маҳкум бўлган мамлакат Қозоғистондир. Бу мамлакат қамоқхоналарида 48 минг 684 киши жазо ўтаяпти. Маҳкумлар сони энг кам бўлган Тожикистонда эса 9 минг 317 киши қамоқ жазоси ўтамоқда. Шунингдек, Туркманистонда 10 минг 953 киши, Қирғизистонда эса 9 минг 827 киши қамоқда ўтирибди.\nМаҳкумлар сони Қозоғистондагидан камроқ бўлгани билан Ўзбекистон қамоқхона ва ҳибсхоналари ақл бовар қилмас даражада қийноқ ва шафқатсизлик маконига айлангани важидан халқаро инсон ҳуқуқлари ташкилотларининг доим диққат марказида бўлиб келган.\nЎтган ҳафта Халқаро Амнистия ташкилоти Ўзбекистонда кенг қўлланилаëтган қийноқларга қарши янги акция бошлаган. “Ëлғонлар ва сирлардан тўйдик!” деб номланган ва бир ой давом этадиган бу акция давомида ташкилот фаоллари Ўзбекистондаги қийноқ марказлари деб кўрилувчи Жаслиқ қамоқхонаси¸ Тоштурма ва Миллий хавфсизлик хизматининг Юнусободдаги ҳибсхонаси манзилига “Биз бу ерда қийноқлар қўлланилаëтганини биламиз. Қийноқларни тўхтатинг!” деб ëзилган откриткалар жўнатишни режалаганлар. Ҳуқуқ фаоллари инсон ҳақлари бузилишига бефарқ бўлмаган барчани бу акцияга қўшилишга даъват этган.\nХалқаро Амнистия ташкилоти откриткаларидан бири.\nҲуқуқ ҳимоячилари Ўзбекистон ҳибсхона ва қамоқхоналарида сиёсий ёки диний мотивлар билан қамалганларга нисбатан шафқатсиз ва ғайриинсоний муносабат айниқса кучайганини урғулайдилар. Ўзбекистонлик ҳуқуқбонлар тахминича, мамлакат қамоқхоналарида бу каби сиёсий маҳбуслар сони 10 мингдан 12,5 минггача бўлиши мумкин.\nАйни пайтда ўзбек расмийлари мамлакатда сиёсий маҳбуслар борлигини ҳам, қамоқхоналарда маҳкумларга нисбатан ғайриинсоний муносабатда бўлинаётганини ҳам тамоман инкор қилиб келадилар.\nICPS ҳисоботида маҳкумлар сони бўйича дунёда биринчи ўринни АҚШ эгаллаши, бу мамлакат қамоқхоналарида жазо ўтаётган 2 миллион 240 минг киши борлиги айтилади. 1 миллион 640 минг кишини қамоқда сақлаётган Хитой иккинчи ўринга, қамоқхоналарида 681 минг киши ўтирган Россия эса учинчи ўринга қўйилган.


27 феврал 2021, Тошкент вақти: 03:07\nЎзбекистондаги мактаблардан бирида ишлайдиган ўқитувчиларнинг дарсдан ташқари меҳнатидан бир кўриниш. Блог муаллифи бу мактабдан эмас.\nҚуйида эътиборингизга ҳавола қилинаётган блог муаллифи фарғоналик мактаб ўқитувчиси. 35 яшар муаллим, ўзбекистонликларнинг аксарияти тушунадиган сабаблар туфайли, Озодлик сайти учун ёзган блоги остига ўз исм-фамилиясини ёзишга журъат қилмади. Муҳими бу эмас, муҳими Каримжон Тешаевнинг (тахаллус) блогида кўтарилган муаммо аллақачоноқ жамоатчилик эътиборига муҳтожлигидир.\nМен ўқитувчи сифатида мақоламни, аввало, президентимиз Каримовнинг асарларидан ёки унинг хикматли сўзларидан мисоллар келтириб бошлашим керак эди.\nБўлди, етар, бу анъанани бузишга қарор қилдим. Сабаб дейсизми? Сабаб оддий. Ўқитувчи бўлганимдан бугун афсусдаман. Ундан кўра бир оддий сартарошми, этикдўзми, сомсапазми бўлсам яхшироқмиди, деб кўп ўйлайман.\nЧунки ўқитувчи бугун жамиятнинг энг обрўсиз ва қашшоқ қатлами бўлиб қолди.\nЧўнтаги қуруқ устоз Мамарайим,\nЎқувчисидан пул сўрар доим,\nбўлиб қолдик бугун.\nҚаранг энди, “Таълим тўғрисида”ги қонун ва “Кадрлар тайёрлаш миллий дастури”да ўқитувчиларнинг вазифаси жамиятимиздаги ўсиб келаётган ёшларни сиёсий-ижтимоий ва иқтисодий билимли, фаол қилиб тарбиялашдан иборат, деб таъкидланган. Амалдачи?\nАмалда эса бу қонун ва дастурлар устидан чизиб ташланган, ёшларнинг сиёсий-ижтимой ва иқтисодий фаоллиги фалажлантирилган.\nБиз, ўқитувчилар, фикр деб аталган вазнсиз асбобдан умрбод фойдаланамиз. Ўзимиз импорт қилган билимларни экспорт хам қилиш қудратига эга шахслармиз.\nШунинг учун ҳам давлат бизга хақ тўлайди. Фикрий хақ, моддий хақ эвазига берилади. Бизнинг ватанга ва халққа қилган хизматимиз тарозида ўлчанмайди. Чунки таълим-тарбия миқдорини, шаклини ўлчовчи тафаккурни биз ўлчашга қодир эмасмиз.\nШунинг учун хам болаларимизга ўқиш ва ёзиш, билим олиш неъматини бериб минглаб ёш мурғак қалбларга қувонч берамиз. Аммо бизнинг тафаккуримиздаги озгина бузуқлик, норозилик келажакда миллионлаб кулфатлар олиб келиши муқаррардир. Буни ҳукумат билса-да билмасликка ёки кўриб туриб, кўрмасликка олади.\nБиз сирлар устида ўйлаб қоламиз ва у сир бўлмай қолади.\n“Таълим тўғрисида”ги қонуннинг сири унинг сирсизлигидадир. Чунки сирланган металл хеч қачон зангламайди. У хали тўлиғича шаклланмасдан, ишлаб бўлмасдан, жиноятчиликка ва порахўрликка, тамагирликка, мажбурий меҳнатга асосланган таълим бўлиб қолди, натижада ичидан ва ташидан дарз кетди.\n“Таълим тўғрисида”ги қонуннинг 27-моддасига биноан таълим муассасаларини маҳаллий ҳокимият тириклай кўмиб, устидан қум тортиб, жанозасини ўқиб бўлган.\nМана ўқитувчини мардикор қилиб қўйилишига сабаб бўлган жумла: “Қонун хужжатларига мувофиқ бошқа ваколатларни хам амалга оширадилар.”\nАйнан ушбу жумла ўқитувчиларнинг шўр пешонасига чиққан чипқондир. Ҳокимият ўқитувчини бугун эшак қилиб миниб олган, у барча жабру ситамлар, хўрликлар сабабчиси.\n“Ахир бизнинг дунё – бу шунчаки аксимизни кўрсатувчи ойнаку.”\nСоддароқ қилиб тушунтирсам, бизнинг таълим қора доскага ёзилган мавзу, лекин хали режаси битилмаган дарсдир. Режа қандай бўлишини ўқитувчи хам ўқувчи хам ва таълим вазирлигининг ўзи хам билмайди. Яхшироқ тушунишингиз учун дарс:\nМавзу: Тараққиётнинг Ўзбек моделида таълимга онгли қараш.\nМавзуни тушунишдаги таянч сўз ва иборалар:\nУйга вазифа: “Ўйла изла топ”. Ўқитувчининг 30 дан ортиқ мажбуриятларини ёзиб келинг.\nМен ўқитувчининг ҳокимиятга текин ишлаб беришга мажбур қиладиган саккизта мажбуриятини ёздим, холос. Қолганини топиш сиздан. Ана шундан кейин суҳбатимизни яна давом эттирамиз.\nБизнинг аксимиз- бу шунчаки таълим дарсимиз,\nБизнинг дарсимиз- бу шунчаки бизнинг аксимиз.\nКаримжон Тешаев, мактаб ўқитувчиси.


"Сурхон" йиғинига Россия ёшлар терма жамоасидан футболчи келиб қўшилди\n12 июль, 2021, 23:26\nБубанья ҳам тез орада таркибга қўшилади.\n"Сурхон" жамоаси Суперлигада юзага келган танаффусдан унумли фойдаланиш мақсадида бугундан Тошкент шаҳрида йиғинга киришди. Бу ҳақда клуб матбуот хизмати хабар тарқатмоқда.\nБугунги машғулотларга Про-лига иштирокчиси ҳисобланган "Олимпик" жамоасидан Диёр Рамазонов, Бекободнинг "Металлург" жамоасидан Тўлқин Эргашев ва Россия ёшлар терма жамоаси аъзоси Сиявуш Хабибуллаев келиб қўшилди. Ушбу футболчилар ҳозирча "Сурхон" жамоаси кўригида бўлиб турибди.\nЭртанги машғулотларда Никита Павленко келиб қўшилиши кутилмоқда.\nСербиялик легионеримиз Владимир Бубанья айни пайтда Сербия давлатида ўз оиласи даврасида бўлиб турибди. Бубанья режага кўра 2-3 кун ичида Ўзбекистонга етиб келади ва машғулотларга қўшилади.


Виза карта очишни маъқул йўллари - Онлайн савол-жавоб\nХомидов Боходир Набиевич\nВиза карта очишни маъқул йўллари\nБанк ва молия\nҚайси банкдан, қандай турдаги виза карта очдирсам, вебманий кошелёғимдаги электрон пулларимни тўғридан-тўғри унга тушира оламан? Билганлар маслаҳат берворилар, илтимос!\nМан виза карта олмоқчиман, интернет магазинга, нима килишим керак?\nСайт очишни ўргатадиган сайтлар, маълумотлар бўлса ёзинглар.\nКузги мавсумда қайси фирманинг ПОЙАБЗАЛини олган маъқул? Қайси фирманики сифатли?\nGreen карта офисларини ишлаш механизмлари ҳақида тўлиқроқ маълумот бериб юборинглар\nСим карта куйиб қолган.\nОддий виза карталарга четдан пул солса бўлмайди, фақат Ўзбекистонги банкларга бориб нақ доллар бериб ёки сўм нақ ё пластикда берса кейин тушуриб беришади.\nСизга четдан пул туширса бўладиган виза карта керак, шунақа картага Вебмонейдаги ва Киви даги пулларизни ўтказсез бўлади. Четдан пул туширса бўладиган виза картани фақат Алоқа банкида очдирса бўлади. Лекин бу карта оддийлардан фарқ қилади. Банкга бориб ё тел қилиб сўранг тушунтириб беришади фарқларини.


Ҳуқуқбонлар Жаҳон банкидан Ўзбекистонда текширув ўтказишни талаб қилмоқда\nЎзбекистон пахтазорларига мажбурий тарзда жалб қилинган талабалар, 2015 йил.\nТошкентлик ҳуқуқ фаоллари Малоҳат Эшонқулова ва Елена Урлаева Жаҳон банкининг Мустақил назорат кенгашига Ўзбекистонда мажбурий меҳнат мавжудлиги борасидаги фактлар юзасидан текширув ўтказиш талаби билан мурожаат қилди. Аввалроқ Жаҳон банки Халқаро меҳнат ташкилотининг Ўзбекистонда мажбурий меҳнат ҳолатлари аниқланмагани тўғрисидаги ҳисоботига таянган ҳолда, Тошкент билан ҳамкорлик давом этишини эълон қилган эди.\nМалоҳат Эшонқулова: "Жаҳон банки очиқ ҳақиқатни тан олишни истамаяпти"\nТошкентлик ҳуқуқ фаоли Малоҳат Эшонқулова Жаҳон банкининг Мустақил назорат кенгашига мурожаат қилишларига мазкур банкнинг Ўзбекистонда мажбурий меҳнат мавжудлигини тан олишни истамаётгани сабаб бўлганини айтди:\n- Биз Ўзбекистон ичкарисида яшаётган фуқаро сифатида республика миқёсида барча пахта далаларида бўлганмиз. Биз Ўзбекистонда мажбурий меҳнат мавжудлигини ўз кўзимиз билан кўрганмиз. Бизнинг қўлимизда бу ҳақда видеотасвирлар, фотосуратлар, видео ва аудио интервьюлар бор. Ўзбекистонда мажбурий меҳнат борлигидан БМТнинг меҳнат-ҳуқуқ инспекциялари, Жаҳон банки кўз юмаётгани бизнинг кескин норозилигимизга сабаб бўлди.\nМалоҳат Эшонқулованинг айтишича, мажбурий меҳнат ҳолатларини мониторинг қилиш ўзбекистонлик ҳуқуқ ҳимоячилари учун ҳам осон бўлмаяпти. “Бу ишни бажараётган фаоллар мунтазам босимга учрамоқда”, дейди суҳбатдошимиз.\n- Мана, Ўктам Пардаев пахтазорлардаги мажбурий меҳнатни мониторинг қилгани учун 56 кун давомида ҳибсхоналарнинг заҳ ҳужраларида ўтиришга мажбур бўлди. Дмитрий Тихоновнинг уйи куйиб кул бўлди ва у Она ватанни тарк этиб, хорижга кетишга мажбур бўлди. Халқаро меҳнат ташкилоти ва Жаҳон банкининг бундай ҳақиқатдан кўз юмиши бизга жуда қимматга тушаяпти ва бизнинг нафсониятимизга тегаяпти, - деди Малоҳат Эшонқулова.\nЖаҳон банки Ўзбекистонга бериладиган кредитлар миқдорини икки баробарга кўпайтирди\nҲуқуқ фаоллари Жаҳон банкининг мустақил назорат кенгашига жўнатган мурожаатида 2015 йилдаТошкент, Сирдарё, Жиззах, Хоразм, Қашқадарё, Самарқанд, Бухоро вилоятлари ва Қорақалпоғистон Республикасида ўтказилган мониторинг натижасида аниқланган мажбурий меҳнатга оид фактлар ҳам келтирилган.\nХалқаро меҳнат ташкилоти 2015 йилги пахта мавсумини бевосита кузатиш давомида Ўзбекистон ҳукумати аҳолини мажбуран пахтага чиқараëтганини тасдиқласа¸ Жаҳон банки Тошкентнинг қишлоқ хўжалигини ислоҳ қилиш иддаоси билан тақдим этган дастурларига ажратилган 500 миллион долларлик кредитни тўхтатиши керак эди. Аммо ХМТ бундай хулоса чиқармагани ва Жаҳон банки ярим миллиард доллар қарзни берадиган бўлгани тўғрисида Озодлик радиоси ўтган йилнинг 18 декабрь куни хабар қилган эди.\nЎзбекистон ва Жаҳон банки томонидан имзоланган 2016-2020 йилларга мўлжалланган ҳамкорлик стратегияси доирасида Жаҳон банки январь ойида Ўзбекистонга 3,5 -4 миллиард долларлик кредит беришини билдирган.\nБу Жаҳон банки Ўзбекистонга бераётган энг катта кредит бўлиб ҳисобланади. 2012-2015 йиллардаги ҳамкорлик стратегияси доирасида Жаҳон банки Ўзбекистонга 1 миллиард 973 миллион доллар қарз берган эди.\nЕлена Урлаева: "Биз мурожаатимиз эътиборга олинишига ишонамиз"\nЖаҳон банкининг Мустақил назорат кенгашига жўнатилган мурожаатни имзолаган яна бир ҳуқуқ фаоли Елена Урлаева уларнинг аризаси эътиборга олинишига ишонади.\n- Биз Жаҳон банкининг Мустақил назорат кенгаши аъзолари билан учрашганмиз. Улар бизга аризани қай шаклда ёзиш кераклиги ҳақида маслаҳат беришган. Назорат кенгаши аъзолари билан Тошкентдаги меҳмонхоналарнинг бирида ёпиқ эшиклар ортида учрашганмиз. Биз мурожаатимиз инобатга олинишига ишонамиз. Чунки 2015 йилги пахта мавсумида яширин тарзда мактаб ўқувчилари ҳам пахтага олиб чиқилгани ҳолатларини аниқлаганмиз. Масалан, Хоразм вилоятида мана шундай ҳолатлар жуда кўп аниқланган,- деди Елена Урлаева.\nЖаҳон банкининг Мустақил назорат кенгаши 1993 йилда ташкил этилган. Кенгаш Жаҳон банки фаолияти туфайли ўзларини жабрланган ёки зиён кўраётган, деб ҳисоблайдиган шахсларнинг аризалари юзасидан мустақил текширув ўтказиш мақсадида ташкил этилган.\nМустақил назорат кенгашига мурожаат қилган ўзбекистонлик ҳуқуқ фаоллари "Жаҳон банки мажбурий меҳнат мавжудлигидан кўз юмган ҳолда Ўзбекистон ҳукуматига катта миқдордаги кредитларни бераётгани ортидан оддий ўзбекистонликлар жабрланмоқда, Жаҳон банки бу сиёсатини тўхтатса, Тошкент расмийлари мажбурий меҳнатга барҳам бериш йўлидаги ҳаракатларни бошлар эди", деб ҳисоблайдилар.


“Сўғдиёна” таркибини кучайтирмоқда » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » “Сўғдиёна” таркибини кучайтирмоқда\n“Сўғдиёна” таркибини кучайтирмоқда\n«Сўғдиёна» Зоминда йиғиннинг биринчи босқичини якунлади. Бугун жамоа ўз майдонларида машғулот ўтказди.\nТаркибидабир қатор ўзгаришлар бўлди. Машғулотлардаҳамянги футболчилар иштирок этмоқда.\nЖиззах вилояти тарбияланувчиси, мавсумни «Насаф» таркибида бошлаган Санжар Рашидов яна жамоамиз билан бирга. Бир муддат «Машъал» жамоасидаҳаракатқилган хужумчи Ихтиёр Тошпўлатов ҳам таркибга келиб қўшилди.\n"Бунёдкор” жамоаси тарбияланувчилари Нуриддин ва Шохжаҳон ҲасановларСергей Иванович қўл остида машғулотларда иштирок этмоқда.Ўзбекистон ёшлар ва миллий терма жамоасида ҳаракатқилган, "Пахтакор”даги ўйинлари билан барчага таниш бўлган Жавоҳир Сохибов ҳам «Сўғдиёна» билан бирга. Вилоятмиз бош жамоаси қолган ўйинларда керакли очколарни тўплаб, мавсумни юқори ўринларда якунлаш мақсадида бир қатор тажрибали легионерларни ўз сафига қўшиб олмоқда.\nРоссиянинг «Москва», «Химки», «Луч Энергия», «Ротор»,Беларуссиянинг "Динамо” Минск, "Шахтёр” жамоаларида фаолият олиб борган дарвозабон Илья Гаврилов, "Напредок”, "Бюлис” Скопье, «Металлург» Скопье, 2016—2017 йилларда «Пембрук Атлета», 2017 йилда Белоруссия клуби «Торпедо-БелАЗ», македон жамоаси «Шкендию» да тўп сўрган ва мавсумни Муборакнинг «Машъал» жамоасида бошлаган ҳимоячи Жалил Асанилар ҳам жамоамиз машғулотларида иштирок этишмоқда.\nЭртадан жамоамизнинг йиғинни пойтахтда давом эттиради. Тошкентдаги йиғин давомида ҳам жамоамиз таркибига бир қатор тажрибали футболчилар ва легионерлар қўшилиши кутилмоқда. Бизни кузатиб боринг ва барча ишончли маълумотлар «Сўғдиёна»нинг расмий саҳифалари орқали тақдим этиб борилади.\nЖасур Ҳасанов «Сўғдиёна»дан жуда катта маош талаб қилган\nЖиззахда “Сўғдиёна” - “Металлург”ни мағлуб этди


Рауф Парфи юбилейи тақиқланиши ортидан зиёлилар Интернетда parfimania кампаниясини бошлади « Ўзбекистон Халқ Ҳаракати\n20 September 2018 - 16:24\n“Озодлик” радиосининг хабар беришича, Алишер Навоий номидаги Ўзбекистон миллий кутубхонасида 25 сентябрга режаланган Рауф Парфининг 75 йиллиги тадбирининг тақиқланиши ортидан facebook ижтимоий тармоғида шоирнинг мухлислари #parfimaniya хештеги остида акция бошлаган.\nЎзбекистон халқ шоири Хуршид Даврон facebook даги ўз саҳифасида «25 сентябрь куни эмас, тақиқланган Рауф Парфи шеърияти билан учрашувни бугун бошлаймиз. Пастдаги аудиода устоз шоир абадиятдан сизга мурожаат қилмоқда», деб ёзди ва Рауф Парфи овози ëзилган аудиофайлни илова қилди.\nБу тадбирни қўллаган шоир, Рауф Парфи асарларини инглиз тилига таржима қилган таржимон Аъзам Обид facebookдаги ўз саҳифасида Рауф Парфи мухлисларини фаоллликка чорлади:\n«Рауф Парфига бағишланган хотира-адабий кеча қолдирилди, дегани, тақиқланди, дегани эмас. Ўзи аллақачон адабий тадбирларни мустақил ташкиллаштириш йўлига ўтишимиз керак эди! Ўзимиз бўшмиз! Ҳукуматга қарашли кошоналар бағрикенглик қилиб жой бермаса, бошқа жой қолмабдими? Қанча уй-музейларимиз ҳувиллаб ётибди, бошқа эркинроқ, яхшироқ жойларам бор. Ўтган улуғ ижодкорларни хотирлаш яхши, аммо уларнинг ибратли ишларини давом эттириш, оиласига, шогирдларига ёрдам қилиш, дуоларда эслаш савоблироқ эканини унутмайлик. Атрофимиздаги ҳаёт улуғларимизниям кўра билсак, охиратга кузатгачгина азиз қилиб юрмасак яхши. Адабиёт эркинлик дегани, эркин тадбирлар, ташаббускорлар кўпайсин! Сезяпсизми, бизга мустақил адабий тадбир координаторлари етишмаётгани аниқ сезиляпти? Фаолроқ бўлайлик, беҳуда тортишувлар эмас, аниқ ечимлар, жиддий таклифлар керак, дўстларим! Бўшашмайлик!»\nИжтимоий тармоқда бошланган кампанияни фаол қўллаган шоир Муҳаммад Исмоил #parfimaniya хештеги остида эсдаликларини эълон қилар экан, “Агар мен ўлганимда бу дунëга келиб нимани кўрдинг дейишса¸ мен Рауф Парфини кўрганман”, деб айтишини ëзди.\nИжтимоий тармоқдаги бу тадбирда «Фергансакая правда» газетаси бош муҳаррири Гулбаҳор Саид Ғани¸ журналистлар Пахлавон Содиқ¸ Қудрат Бобожон ва Қудбиддин Муҳидддиновлар фаоллик қилмоқда.\nТармоқдаги айни тадбир ташкилотчиларидан бири Жонузоқ Ҳалилнинг Озодликка айтишича, #parfimaniya хештеги доирасида Рауф Парфининг ҳозир АҚШда истиқомат қиладиган дўсти, таниқли ҳайкалтарош Омон Азиз ҳам ўз эсдаликларини эълон қилишни бошлаган.\nАлишер Навоий номидаги Ўзбекистон Миллий кутубхонасида Ўзбекистон халқ шоири Рауф Парфи туғилган куннинг 75 йиллигига бағишлаб 25 сентябрга режаланган “Туркий дунёнинг ғолиб хаёли” деб номланган тадбирни ўтказиш тақиқлаб қўйилгани ҳақида кутубхона матбуот ҳизмати вакили 19 сентябрь куни Озодликка билдирган эди.\nЎзбекистон маданият вазирлиги матбуот хизмати бошлиғи Мавлуда Асқархўжаеванинг 20 сентябрь куни Озодликка билдиришича, «юбилей тадбири бошқа кунга кўчирилган»:\n– Рауф Парфининг туғилган кунига аталиб 27 сентябрь куни тадбир бўлиши кутилган эди, аммо қолдирилди. Чунки шоирнинг катта китоби нашр этиляпти экан, шунинг учун вақти бир оз муддатга сурилар экан, катта тадбир китоб презентацияси билан бирга бўлар экан.\nШоир Рауф Парфи тирик бўлганида 27 сентябрь куни 75 ëшга тўлган бўлар эди.\nЎзбекистон халқ шоири Рауф Парфининг таввалуд кунини нишонлаш Ўзбекистон Бош вазири Абдулла Арипов 2018 йил 17 январда имзолаган 01-07-1-3356 рақамли режага кўра¸ Миллий кутубхонанинг 150 кишилик залида ўтказилиши керак эди.\nОзодликда нусхаси мавжуд бўлган бу ҳужжатда тадбир ташкилотчи сифатида Маданият вазирлиги ва Миллий кутубхона кўрсатилган.\nТуркий дунёнинг атоқли ижодкори дея эътироф қилинган Рауф Парфи 2005 йили Тошкентда вафот этган эди.\nЭслатиб ўтамиз, шу кунларда юбилею тадбирларига тақиқ қўйилган Рауф Парфининиг бундан 5 йил олдин 70 йиллик таваллуди муносабати билан Тошкентда ўтказилиши лозим бўлган барча тадбирлар бекор қилинган, бунга “юқорининг буйруғи” сабаб бўлгани айтилганди.


Муҳтож аҳоли, 12 идорадан 30 дан ортиқ маълумотнома, пулларни “адолат”ли тақсимлаш – Президент ҳаммасини билади | EFFECT.UZ\n. 21:07 | 04.08.2020\nПрезидент Шавкат Мирзиёев раислигида 4 август куни пандемия даврида ижтимоий ҳимояга ва ёрдамга муҳтож аҳоли қатламларини моддий қўллаб-қувватлаш масалалари бўйича видеоселектор йиғилиши ўтказилди.\nПрезидентнинг 30 июль куни қабул қилинган “Коронавирус пандемияси даврида ижтимоий ҳимояга ва ёрдамга муҳтож аҳоли қатламларини моддий қўллаб-қувватлашга доир қўшимча чора-тадбирлар тўғрисида”ги фармони шу борада жуда муҳим қадам бўлди.\nҲужжатга мувофиқ, бюджетдан қўшимча 2 триллион сўм ажратилиб, ушбу маблағлар 1 миллион 700 минг нафар ёрдамга муҳтож аҳоли, 3 миллион 700 минг нафар пенсионер ва жорий йил якунига қадар қўшимча 500 минг нафар ижтимоий нафақа олувчиларга йўналтирилиши белгиланган.\nЙиғилишда аҳолига ижтимоий ёрдам тўловларини етказиб бериш бўйича сектор раҳбарлари ва маҳалла мутасаддиларининг масъулиятига эътибор қаратилди. Давлат нозирлик органларига маблағларнинг тўғри тақсимланиши ва тўланиши юзасидан доимий назорат ўрнатиш, қонун бузилиш ҳолатларининг олдини олиш топширилди.\nШавкат Мирзиёев эҳтиёжманд аҳоли билан ишлашда янги, шаффоф ва адолатли тизим йўлга қўйилишини маълум қилди. Президентнинг бугун имзоланган “Аҳолига давлат ижтимоий хизматлари ва ёрдам тақдим этиш тартиб-таомилларини автоматлаштириш бўйича қўшимча чора-тадбирлар тўғрисида”ги қарорига мувофиқ, Ижтимоий ҳимоя ягона реестри жорий этилиши белгиланди.\nДавлат томонидан ижтимоий ёрдамлар кўлами кенгайтириб борилиши жараёнида ушбу янги тизимнинг муҳимлигига эътибор қаратилди. Жумладан, ижтимоий нафақа олувчилар сони ҳозирги 600 мингдан жорий йил охиригача 1 миллион 200 минг, 2021 йилда эса 1 миллион 500 минггача етказилиши белгиланган. Бу борада Ягона ижтимоий реестр орқали барча ижтимоий ёрдам бир хил мезон ва бир хил ҳужжат асосида берилиши кўзда тутилган.\nЭнг муҳими, келгуси йил 1 январдан бошлаб, кам таъминланган оила мақомини олиш учун фуқаролардан ҳозиргидек 12 та идорадан 30 дан зиёд маълумотлар талаб қилинмайди. Эҳтиёжманд оилаларга 30 турдаги ижтимоий ёрдам ва хизматлар осон ва қулай тарзда тақдим этилади. Йиғилишда ёрдам пулларига муҳтож оилалар рўйхати маҳаллалар кесимида адолатли тузилиб, халқ депутатлари маҳаллий кенгашларида тасдиқланиши лозимлиги таъкидланди.\nШу билан бирга, 50 минг нафар тез тиббий ёрдам ходими учун ажратилган 200 миллиард сўм мукофот пулларини ҳам ортиқча қоғозбозликсиз, ўз вақтида тарқатиш бўйича кўрсатмалар берилди. Видеоселектор йиғилишида вазирлар, ҳокимлар ва сектор раҳбарлари ҳисобот берди.


2. Эндокрин тизими патологиясини даволаш дори воситалари;\n3. Яллиғланишга қарши ностероид дори воситалари;\n4. Вирусларга қарши дори воситалари;\n5. Меъда-ичак йўллари патологиясини даволаш дори воситалари;\n6. Иммунобиологик дори воситалари;\n7. Нафас аъзолари патологиясини даволаш дори воситалари;\n8. Юрак-қон томир касалликларини даволаш дори воситалари;\n9. Онкология касалликларини даволаш дори воситалари;\n10.Болаларда сил (туберкулёз) билан инфекцияланишни эрта аниқлаш учун диаскин тестлари.


Бугун Ўзбекистон “Миллий тикланиш” демократик партияси Марказий кенгашининг навбатдан ташқари ўтказилган XV Пленумида ташкилий масала кўрилди.\n“Ўздонмаҳсулот” АКга янги раис тайинланди\nФаррух Жахонгирович Пўлатов “Ўздонмаҳсулот” акциядорлик компанияси бошқарувининг раиси этиб тасдиқланди.\nҲукумат қарорига мувофиқ Эшанкулов Акрам Юсуфович Ўзбекистон Миллий телерадиокомпанияси раисининг ўринбосари этиб тайинланди.\n«Ўзтрансгаз»га янги раис тайинланди\nШарифжон Ахмедович Турсунов “Ўзтрансгаз” акциядорлик жамияти бошқарувининг раиси этиб тасдиқланди.\nЎзбекистон FIDE президентлиги сайловлари учун Кирсан Илюмжинов номзодини илгари сурди, шахмат федерациясига янги раис сайланди\nБугун, 4 июнь куни Миллий олимпия қўмитасида Ўзбекистон шахмат федерациясининг навбатдан ташқари ҳисобот-сайлов конференцияси ташкил қилинди. Унда Бутунжаҳон шахмат федерацияси раҳбари Кирсан Илюмжинов, Миллий олимпия қўмитаси Президенти Умид Аҳмаджонов, Жисмоний тарбия ва спорт вазири Шоакром Исроилов, Ўзбекистон шахмат федерацияси мутасаддилари...\n“Ўзагрокимёҳимоя” АЖга янги раис тайинланди\nОлим Батирович Исаев Ҳукумат қарори билан “Ўзагрокимёҳимоя” акциядорлик жамияти бошқарувининг раиси этиб тасдиқланди. Бу ҳақда Адлия вазирлигининг "Ҳуқуқий ахборот" канали маълум қилди.\nЁзувчилар уюшмасига янги раис ва раис ўринбосарлари тайинланди\n11 апрель куни Ўзбекистон Ёзувчилар уюшмасида навбатдан ташқари йиғилиш бўлиб ўтди. Унда ташкилий масала кўрилган.


Жаҳон 13:25 / 17.02.2019 78412\nБуюк ислом дини номини булғаб ўзига «Ислом давлати» деб ном қўйиб олган ИШИД террорчилик ташкилоти борган сари ҳалокатга яқинлашмоқда. Бу «давлат» ҳеч кимга бўйсунмаслигини эълон қилганида, исломнинг мазмунини тушунмайдиган минглаб одамлар унинг чиркин ғояларини қўллаб-қувватлаш учун Ироқ ва Шом (Сурия) томон йўл олишди. Бироқ бу бадкирдорлар ҳалокатга яқинлашгани сайин кўплаб алданганлар у ердан қочиш пайига тушдилар.\n«The Insider» нашри террорчилар макон тутган ҳудудлардан қочган икки россиялик аёл билан суҳбат қурди. Загидат ва Залина исмли бу аёллар бошларидан ўтказган оғир дамлар ҳақида ҳикоя қилишади. 3,5 йил давомида жангарилар ичида яшаган бу аёллар 2017 йилда уларнинг чангалидан қочиб қутулишган. Ўша вақтлар Россия ҳуқуқни муҳофаза қилиш органлари кўплаб аёллар ва болаларни террорчилардан қутқарганди. Хусусан, 21 нафар аёл ва 73 нафар бола махсус операциялар давомида ватанига қайтарилган. Лекин кейинчалик бу амалиёт негадир тўхтаб қолди. Загидат ва Залина «The Insider» нашрига террорчилар қўлига қандай тушиб қолганликлари, у ерга қандай борганликлари ва у ердан қандай қочганликлари ҳақида ҳикоя қилишган. Агар сабр билан ўқисангиз, у ерларда инсон қанчалик ноинсоний ҳаёт кечиришини, инсонийлиги тирик ҳар қандай одам бу ерлардан фақат қочиш ҳақида ўйлашини тушунасиз.\n1-қисм. «Жаҳаннамга йўл»\nЗагидатнинг ҳикояси. Доғистон\n2012 йил охирида турмушга чиқдим. Тўйдан кўп ўтмай Туркияга кетдик. Мен ёшлигимда «Доғистон рамзлари» ансамблида рақсга тушардим. Онам мени мусиқа мактабига берганди, у ерда пианино чалишни ўргандим. Мактабни битириб университетга ҳужжат топширдим. Болалар руҳшунослиги бўйича ўқидим.\nЭрим умуман уруш қиладиган одам эмасди. У Истанбулда такси ҳайдарди. Бу шаҳарда 6 ой яшадик. Кейин... Кейин у мени Сурияга олиб кетди. Бизни Абу Бакр деган араб Газиантепдаги чегарагача олиб борди. У ер чегарага ҳам ўхшамасди. Ҳаммаёқ очиқ, одамлар бемалол ўтиб кетаверишади. Юзлаб одамлар чегарани эрта-ю кеч босиб ўтишади. Сурияга кетаётганлар орасида ҳар қандай миллатдагилар топилади: москвалик руслар, америкалик қора танлилар, французлар, индонезияликлар.\nМен бемалол ўтиб кетганимиздан бу давлатни келишиб ташкил қилишган деб ўйладим. Йўқса, нега ўртада ҳеч қандай чегара йўқ? Биров сенга қаерга кетяпсан, демайди. Чегарадаги баланд минорадаги турк аскарлари худди одамларни пайқамаётгандек туришади. У ердан одамлар чиқиб келаётганда эса, уларга қарата ўқ узишади. Ҳатто болаларни ҳам отишади. Худди ўша ИШИДдан ҳеч ким чиқмаслиги керакдек. Биз ўзимизни тузоққа тушиб қолгандек ҳис қилдик.\nАввалига эрим ва болаларим билан Раққадаги ҳашаматли квартирага жойлашдик. Бу аввал бирор бой одамнинг уйи бўлган. Бошида фақат болаларимни қучоқлаб йиғлардим. Кечаси билан тепамиздан самолёт ўтади, бомбалар тушади. Ҳаётим фақат қўрқувдан иборат бўлиб қолди. Бир куни сабрим тугади ва эримга «Бу ерда ёлғиз юрган аёллар кўп экан. Хоҳлайсанми, сенга иккинчи хотин топаман, мени эса болалар билан уйга юборасан», дедим. Бу гапни айтаётиб шунчалик қўрқдимки...\nБир куни эрим менинг таклифимга розилигини айтди. Бу гапни айтганида хурсандлигимдан юрагим ёрилай деди. Эрим такси чақирди ва унга 60 доллар берди. Эрим ва болалар билан таксида Ироқ томонга 7 соат йўл юрдик. У мени танишининг уйига олиб бориб қўйди ва ўзи ортга қайтиб кетди. Қайтишида эса у бўлган машина устига бомба тушган. Эрим билан яна бир доғистонлик бор эди. У тирик қолган. Ўша доғистонликнинг хотини менга бўлган воқеа ҳақида ёзди.\nИроқда мен уфалик қизлар билан танишдим. Улар эрим ўлганини эшитгач, «бу қочиш учун яхши имконият»лигини айтишди. Улар олти марта қочишга уринган, лекин ҳар сафар эрлари бунга йўл қўймаган экан. Бир куни маҳаллий араб аёл билан танишиб қолдик. Бошида у билан гаплашишга қўрқдик. У ИШИДни ёмонлаганидан кейин қочишга ёрдам беришини ўтиниб сўрадик.\nУнинг эри бизни пул эвазига чегарага олиб боришини айтди. Бироқ бизда улар сўраган 2 минг доллар пул қаёқда дейсиз? Менда бир чақа ҳам йўқ эди. Тирикчилик учун тақинчоқларимни ҳам сотиб бўлгандим. У ерда уфалик Виктория деган қиз бор эди. У уйини сотганини эшитдик. Кейин Викториядан уч киши 2 минг доллардан қарз олдик.\nМаданит исмли маҳаллий эркак мени мотоциклида олиб кетди. Ўзим билан икки ўғлимни олдим. Қизлар эса орқадан бошқа оила билан машинада келишарди. Маданит йўлда сўраб қолишса, исмим Умма-Иброҳим эканини, унинг хотини эканимни айтишимни уқтирди. Оёғимга қочиш осон бўлиши учун «секонд ҳэнд»дан (кийилган либослар сотиладиган дўкон) спортча оёқ кийим олгандим. У менга араблар бунақа нарса киймаслигини, арабларга ўхшаб қора тапочка кийиб олишим кераклигини айтди.\nЎғлим Муҳаммадни ҳам арабча кийинтириб олдик. У менинг ўз болам эмасди. Муҳаммаднинг ота-онаси 9 ёшида ҳалок бўлишган ва у мен билан қолган. Уни мендан олиб кетмоқчи ва боламдан ана унақа (яъни террорчи) тайёрламоқчи бўлишганди. Йўлга чиққанимиздан кейин ҳам хурсанд бўлдим, ҳам қўрқдим. Бир томондан, уйга кетаётганимни ўйласам, бошқа томондан йўлда тутиб олишса нима қиламан деб қўрқардим. Бизни олиб кетаётган йигитга «Менга тегмайсан-а?», деб сўрадим. У эса «Худо ҳаққи, қўлимни ҳам теккизмайман», деди.\nУ мени онасининг уйига олиб борди. У ерда кулдонни кўриб эркаклар бор деб қўрқиб кетдим. Қизларим орқадаги машинадан келишлари керак эди. Улар ҳадеганда келаверишмагач, юрагимга ғулғула тушди. Кейин билсам, ҳали эмизикли бўлган кичкинам оч қолиб безовта бўлибди. Тинчланавермагач унга йўлдан эмизиб берадиган аёл топишибди. Такси кечаси соат 12да келди. Болаларимни кўрганимда қайтадан туғилгандек бўлдим. Ўшанда сездимки, одам учун ҳаётда боласидан азизроқ ҳеч нима йўқ экан.\nЭртасига бизни курдлар яшайдиган Ироқ чегарасига олиб боришди. У ерда иккита лагер бор эди, лекин биз курд қамоқхонасига тушиб қолдик...\nЗалинанинг ҳикояси. Доғистон\nЭрим 2012 йил террорчи сифатида антитеррор операцияси давомида йўқ қилинган. 2012 йил Доғистонда уруш борарди. Террорчиларни ушлаш бўйича рейдлар ўтказилди. Мени ҳам ушлаб кетишди ва икки йил Осетиядаги қамоқхонада ўтирдим. Озодликка чиққач, яқинларим Туркияга боришни тавсия қилишди. 5 кун ичида ўзим ва болаларимга хорижий паспорт тайёрлатдик ва 2014 йил 11 май куни Туркияга кетдим.\nТуркияда барча «Ислом халифати эълон қилингани» ҳақида бонг урарди. Одамларнинг Сурияга оқиб кетаётганини кўрсангиз эди. Ёшлар, болалар, қариялар, оилалар. У ерга кетаётганлар «Мусулмонлар шариат асосида яшаши керак, сиз эса бу ерларда шариатсиз яшаб юрибсизлар», деб айтишарди. Бу гаплардан виждоним қийналар ва ўзимни Худонинг олдида гуноҳкор деб ҳисоблай бошладим. Шундай кунларнинг бирида тўрт болам билан кетишга қарор қилдим. Бизга икки кун кутасизлар, тайёрланинглар дейишди ва Газиантепгача борадиган автобус учун чипта беришди.\nИШИДнинг Туркиядаги одамлари барчасини ташкил қилишлари, улар бизга овқат беришлари, кийим-кечак билан таъминлашлари керак эди. Лекин бизга фақат автобус чипталаринигина беришди. Кетаётганда ҳаммаси шунчалик чиройли кўринадики, у ерга бормасликнинг иложи йўқ деб ўйлайди одам. Машиналар бизни саҳрога олиб борди. У ерда эса люкс микроавтобуслар, қуролланган одамлар бизни кутиб олишди. Шунда манзилга етганимизни англадим.\nБолалар билан Табку деган жойдаги квартирага жойлашдик. Уй эгаси ҳам доғистонлик аёл эди. Биринчи кунлар самолётлар, бомбалар овозидан ухлай олмадим. Кўп ўтмай албаниялик одамга эрга тегдим. У ерда эркаклар аёллар ичидан бирданига 3-4 аёлни олиб кетар, аёлларнинг устидан кулишарди. Бир куни туғаётган аёлга ёрдам бердим ва буни кўрган бошқа аёллар ҳам мени туғиш олдидан чақира бошлашди.\nБизга арабчани ўргатишмасди, лекин ҳамма ерда арабча гапиришарди. Уйларда телевизор йўқ, антенналарни ташлаб юборишган. Кўчалардаги катта экранларда ўзлари ишлаган киноларни айлантириб қўйишади. Бутун дунё ИШИД улар учун даҳшат эканини айтади, лекин уларнинг қанчалик даҳшат эканини биз ўз танамизда ҳис қилганмиз. У ерда фақат араблар ва америкаликлар яхши яшайди. Қолганларнинг ҳар қадами назорат қилинарди. Маҳаллий аҳоли хоҳлаган ерига, ҳатто Туркияга бемалол бориб келиши мумкин, лекин бизни автомат билан бошқаришарди.\nБаъзан янги борган йигитларни тўплашади-да уларни жангга олиб кетаётганликларини айтишади. Кейин уларни очиқ майдонда самолётдан ўққа тутиб қириб ташлашади. У ерда бир қиз билан танишиб қолдим. Унинг эри «Сабр» батальонида амир эди. Қизнинг эри доим урушда бўлар ва уйига кам келарди. Самолётлар тепадан бомба ташлаганда қўрқиб кетган қиз менинг олдимга келарди. Бомба тушган вақтда қочадиган ер тополмай қолардик. Пастга тушсак, снарядларни кўриб баттар қўрқувга тушардик.\nБир куни у қизга блиндаж (бомбадан яширинадиган пана жой) ясашни таклиф қилдим. Бунинг учун 700 доллар атрофида пул кетарди. У таклифимни эрига айтганида эса шундай жавоб олибди: «Агар ўша блиндажга қадам қўйсанг, талоқ қиламан. Чунки биз бу ерга ўлгани келганмиз». Тасаввур қиляпсизми, одамлар у ерга ўлимга тайёр бўлиб боришади.\nМен қочишни режа қила бошладим. Лекин эркак одамсиз бунинг имкони йўқ эди. Чунки аёлларнинг ўзи кета олишмасди. Эрим менга ёрдам беришини айтди. У ҳам қочиб юрмоқчи бўлиб юрган экан, лекин буни очиқ айта олмаган. Аёллар-ку гуруҳ-гуруҳ бўлиб қочиб кетишарди, лекин эркакларнинг ИШИДдан қочиши деярли имконсиз эди. Қочмоқчи бўлган эркаклар ва аёлларнинг қочишига ёрдам берган эркаклар қатл қилинарди. Қўлга тушган аёллар эса болалари олиб қолиниб, ўзлари қамоққа ташланарди.\nИнтернет фақат интернет кафеларда бор эди. Эркаклар кўчада телефонга қараб турган бўлсалар, уларнинг қўлидан телефонларини тортиб олиб текширишарди. Биз қочиш ҳақида ўйлаб юрган вақтимизда, Табкуни ҳам ўққа тутишди. Кейин Маядинга қочдик. У ердан Ҳомс ёки Ҳалабга, Ҳалабдан Идлибга, у ердан эса Туркияга қочишни режалаштиргандик. У вақт мен ҳомиладор эдим ва тинмай дуо қилардим. Болаларимга ҳам дуо қилишларини айтардим.\nЭримнинг албан дўсти бор эди. Унинг хотини курд эди ва ўша аёл биз Дейр-эз-зор шаҳрига етиб олишимизга ёрдам берди. У ерга жойлашгач, бир ҳафта кутдик. Бир ҳафтадан кейин битта микравтобус келиб бизни олиб кетди. Ҳар бир постда бизга «Хуш келибсизлар» деб айтишар ва постларда совуқ сув беришарди. У ерда кўп ҳарбийлар юришар, ҳар хил қора машиналар кўп эди. Улар бизни текширишларини, агар ҳеч қандай жангларда қатнашмаган бўлсак, хоҳлаган еримизга кетишимиз мумкинлигини айтишарди. Лекин мен улар бизга ёрдам беришига ишона олмасдим. Бу қора машиналарни кўриб эримга «Булар бизни осонликча қўйиб юбормайди», дедим. Хуллас, бир куни бизни қамоқхонага ташлашди...\nИроқ Курдистони. Загидат курдлар қўлида\nҚамоқхонада бизни текширишди, сўроқ қилишди. Эрларимиз ҳақида сўрашди. Агар эрларимиз жанг қилган бўлишса, қамоқхонадан чиқмаслигимизни айтишди. Виктория деган рус қиз ҳақида айтдим. У ўқимишли қиз эди. Арабчани ҳам яхши биларди. Ўша қиз эри уйда ўтиришини айтганида, ҳарбийлар унинг устидан кулишди. Бошқа бир аёл эса Викториянинг эри жанг қилганини ва лавозими ҳам бўлганини айтди. Шу сабаб Викторияни дўппослашди. Шундай чиройли қизни хўрлашди. Биз курдларга Россияда биз ҳақимизда билишларини, ФСБда маълумотларимиз борлигини айтардик. Лекин улар Россияни ёмон кўришарди. Биз ҳозир Сурияни, кейин Туркияни босиб оламиз, дейишарди. Мен эса қаерни олсанг олавер, мени қўйиб юборсанг бўлди дердим. Кейин билсак, Зият (сенатор, Россия президентининг Чеченистондаги ишончли вакили Зият Сабсаби) улар билан боғланиб музокара ўтказган экан.\nБир куни барчамиз қўрқадиган қамоқхона назоратчиси олдимга келиб, мени кўргани одам келганини айтди. Қарасам, келган одам россиялик дипломат. У «Загидат, уйга кетишни хоҳлайсанми?», деб сўради. Мен бу устимдан кулишларнинг давоми бўлса керак деб ўйладим, лекин русча сўз мени ўзимга келтирди. Хурсандлигимдан йиғлаб юборай дедим. Дипломат болаларимни олиб чиқишимни сўради. Боламни курдлар машинага ўтқазишганида агар ҳозир яна кўзимизни боғлашса, ҳаммаси тамом деб ўйладим. Лекин бундай бўлмади ва биз озодликка чиққандик. Кўк кўзли рус ҳарбийларини кўриб йиғлаб юборай дедим. Арабларнинг тили, пальма ва тунд башаралар шунчалик жонимга теккандики, уларни кўргани кўзим йўқ эди.\nБизни болалар билан ҳарбий самолётда Суриянинг Латақия деган шаҳрига олиб келишди. У ерда бизни россиялик ҳарбийлар кутиб олишди. Ҳаммамизнинг кийимларимиз кир эди. Бизни меҳмонхонанинг озода номерларига жойлаштиришди. Тўшаклардаги оппоқ жилдлар кўзимга шундай чиройли кўриндики. Деразадан одамлар соҳилда айланиб юргани кўринарди. Бу оддий нарсалар кўзимга худди фантастикадек кўринарди. Чунки биз узоқ вақт фақат ваҳшийликни, азобни кўриб яшадик. Латақиядан Грознийгача 4 соат учдик. Аэропортда бизни ФСБ ходимлари сўроқ қилишди. Лекин улар қўполлик қилишмасди.\nСуд 3,5 ой давом этди. Бу вақт давомида тергов изоляторида яшадик. Болалар билан менга битта хона беришди. Унда телевизор ҳам бор эди. Судда менга 8 йил беришди. Терговда мени қийнашмади, лекин руҳий босим қилишарди. Ҳаммасини бир неча марталаб қайтадан айтиб беришга мажбур бўлдим. Кейин менга айблов сифатида террорчининг хотини бўлганимни, унга ёрдам берганимни, бошқа террорчиларга ҳам ёрдам берганимни ёзишди, лекин мен Худо ҳаққи қасам ичаман бирор террорчига ёрдам бермадим. Уйда эрим, болаларим учун овқат тайёрлаганимни, уларнинг кийимларини ювганимни жиноят деб ҳисоблашди.\nЗалина Ироқ Курдистонида\nАвгуст ойи эди. Биз турган камерада нафас олиб бўлмасди. Чивинлар тинчлик бермайди. Менинг эса ой куним яқин эди. Эрим назоратчилардан «мени ташқарига олиб чиқиш»ни сўради. Кейин бизни бошқа камерага ўтказишди. У ерда кондиционер бор эди, хона ҳам чиройли, мевалар қўйилганди. Кейин бизни лагерга олиб кетишди. У ерга кетаётганда тиллаларим ва пулларимни олиб қўйишди. Бир кунимга ярар деб 6 минг доллар йиғиб қўйгандим. «Лагерда ироқликлар кўп, пулларингни ўғирлаб кетишади, пулингни кейин қайтиб берамиз», деб менга 50 доллар қолдиришди.\nЛагерда 7 минг лирага телефон сотиб олдим. Мегафоннинг исталган рақамини териб қўнғироқ қила бошладим. Биринчи марта Россия шимолидаги қайсидир шаҳарга тушдим. Қиз бола кўтарди. Ундан Доғистоннинг бирор рақамини топиб беришни илтимос қилдим. У битта рақам юборди. Қўнғироқ қилсам, бир йигит кўтарди. Унга бирданига: «Мен Суриядаман, ёрдам беринг», деганимга шошиб қолди. Кейин билдим у доғистонлик эмаскан. Мен эса ундан Маҳачқалъа ҳукумат органлари билан боғлаб беришни сўраб ўтирибман. Кейин у қандайдир маникюрчи қизнинг рақамини берди.\nУ қизга ҳам аҳволим оғирлигини айтиб йиғладим. Шаҳар администрациясига бориб, у ерда ишлайдиган қайнонамни топишини сўраб ялиндим. У эса «имкони йўқлиги, иши кўплиги»ни айтди. Ярим соатдан сўнг яна кўнғироқ қилдим, у яна бир мижози келганини айтиб, мен ҳақимда ёнидагиларга гапирарди: «Кимдир Суриядан қўнғироқ қиляпти. Қайнонасини топиб берармишман». Кейин қиздан телефонни ҳамма эшитадиган режимга қўйишини сўраб аҳволимни тушунтирдим. «Илтимос, менга қайнонамнинг рақамини топиб беринглар, у шаҳар администрациясида фаррош бўлиб ишлайди, исми Луиза Булаева» дедим. Барака топсин, кўп ўтмай менга қайнонамнинг рақамини юборди. Унинг рақамини танидим ва телефон қилдим. Ҳаммасини тушунтирдим. Лекин икки кун ўтди ҳамки, ҳеч ким биз билан боғланмади. Ёнимдаги курд қизнинг отаси генерал эди. У ҳам қўнғироқ қилди, лекин ҳеч қандай самара бўлмади.\nҲарбийларга туғишим кераклигини, бундай ифлос ерларда туғиб бўлмаслигини айтдим. Лекин улар касалхонага олиб бориш ҳақида ўйлаб ҳам кўришмади. Икки оилага бир ҳафта учун икки тонна сув беришарди. Биз ҳар куни чўмилардик, болаларни чўмилтирардик ва сув тез тугаб қоларди. Сув сўрасак, «ироқликларга бу сув бир ҳафтага етади», дейишарди. Ўша ерда туғишга мажбур бўлдим. Қўпол бўлса ҳам айтаман, ҳамширалар боланинг киндигини кесган қайчиларида қон қотиб қолганди. Мен боламга гепатит юқишидан жуда қўрқдим.\nЛагерларда ҳам бухгалтерия бор эди. У ерга тез-тез бориб турардим. «Америка сизлардан фойдаланяпти-ку?» десам, буни ўзлари ҳам билишларини айтишарди. Кейин бизни бошқа лагерга кўчиришди. У ерда Худога шукр яхшироқ яшадик. Сув ҳам чекланмаганди. Овқат беришарди, кийим-кечаклар ҳам бор эди. У ерда тўрт болам билан 4 ой яшадик. Биздан ташқари ИШИДдан қочган тўрт оила ҳам бор эди. Қолганлар ироқлик қочоқлар эди. Лагернинг каттаси Арам деган одам эди. У одамларга яхши муомалада бўларди. Ўғил туққанимни эшитиб, касалхонага олиб борди, харажатларни тўлади. Боламни суннат қилишди, унга яхши қарашди.\nБир куни келиб мени суратга туширишни бошлашди. Нега бундай қилаётганларини сўрасам, «Россияга кетасан» деб айтишди. Уларга ишонмадим. Кейин кўзимни боғлашди. Шунда яна азоблар бошланди деб ўйладим. Бизни уч қаватли чиройли бинога олиб боришди. Билсам бу қамоқхона экан. 10 кундан кейин эса бизни автобусда олиб кетишди. Орқамиздан бошқа ерлик қизлар йиғлаб қолишди. Бу бечоралар ҳамон ўша ерда бўлишса керак...\nКейин бизни Латақияга олиб боришди. У ерда чиройли меҳмонхонага жойлашдик. Столларга жуда кўп егуликлар қўйишганди. Болалар хонада чироқ ёнганини кўриб хурсанд бўлишди. Улар ваннага кирганида бир-бирига «Сувни ёп, ҳозир тугаб қолади», деганини эшитиб йиғлаб юбордим. Ахир болаларим сув тугаб қолишига ўрганиб қолишганди-да...\nКейин бизни Чеченистонга олиб боришди. Мени қамоққа тиқмоқчи бўлишди. Лекин айбим йўқлигини айтиб тўполон қилдим. Ўрганиб чиқишди ва 9 ой уй қамоғига ҳукм қилишди. Бу муддат тугагач, иш қидира бошладим. Лекин... Ким ҳам бизни ишга оларди. Барча ўша жин ургур муҳрни кўради-да, «Кечирасиз, бизда иш йўқ», деб айтади. Майли, нима бўлса ҳам бошим омон қолди...\n«The Insider» бу аёлларнинг ҳикоясини бундай адашганлар кўп экани ва ҳукумат уларни қайтариш ҳақида ўйлаб кўриши кераклиги ҳақидаги хитоб билан якунлайди:\n«Россия у газандалар қўлидан юзлаб фуқароларини олиб чиқди, лекин 2017 йилда бу иш нимагадир тўхтаб қолди. Ҳудудлар бунга тайёр эмаслиги, уларни қандай жазолашни билмаслиги айтилди, лекин махсус хизматлар уларни ортга қайтариш ҳақида яна бир бор жиддийроқ ўйлаб кўриши керак. Биз уларга ёрдам бериб ватанларига қайтарсак, бу инсонлар ўзгаришлари мумкин, лекин уларнинг ўзлари Россияга қайтиб келишса, мана бу ҳақиқий фожиа бўлади...».


Эрон ва Россиянинг стратегик ҳамкорлигига бошқа давлатлар тасир етказолмайди - Parstoday\nЭрон ва Россиянинг стратегик ҳамкорлигига бошқа давлатлар тасир етказолмайди\nИсломий Инқилоб муаззам раҳбарининг халқаро ишлар бўйича маслаҳатчиси раҳбар ва Эрон Ислом Жумҳурияти президентининг махсус мактубини етказувчи шахс унвонида икки соат давомида Россия президенти билан учрашиб икки мамлакатнинг ўртасидаги алоқаларнинг турли жиҳатлари ҳақида Владимир Путин билан музокара қилди.\nИсломий Инқилоб муаззам раҳбарининг халқаро ишлар бўйича маслаҳатчиси Али Акбар Вилоятий пайшанба куни Россия президенти Владимир Путин билан учрашганидан кейин шундай фикр билдирди: “Бу конструкутив учрашув шаффоф ва самимий эди. Ҳамда икки мамлакатни қизиқтирадиган мавзўлар ҳақида маслаҳатлашув олиб борилди. ”\nРоссия ва Эрон Ислом Жумҳурияти минтақавий муносабатларда иккита муҳим ва мустақил мамлакатлар унвонида турли арсаларда иккитомонлама алоқаларнинг янги босқичини тажриба этишмоқда. Сурия бўҳрони масаласида Россия ва Эроннинг амалга оширган тасирчан ҳамкорликлари Суриянинг ҳарбий ва сиёсий масалаларини ушбу ўлканинг манфаатига ҳал этдиким, минтақанинг барқарорлиги ва тинчлигининг манфаатида бўлган Россия ва Эрон раҳбарлари минтақавий ҳамкорликларининг мувафаққиятли тажрибалари эди. Бугунги кунда икки мамлакат ўртасидаги ҳамкорликларнинг даражасига Россия ва Эрон раҳбарларининг янгича қарашлари боис икки мамлакатнинг муносибатоларини янада мустаҳкамлаш учун шароит юзага келган. Россия ва Эрон ҳамкорликларининг сатҳи бу икки мамлакатни ўзаро ишончли стратегик шерикка айлантирган ва бу масала эса Масква ва Теҳрон муносибатлари истиқболининг яхши нишонасидир.\nРоссиянинг Эрондаги элчиси Леван Жагарян бу заминада сешанба куни Эрон Ислом Жумҳурияти Россия учун қимматли иттифоқчи эди ва Маскванинг хорижий сиёсатларида доим муҳим ва арзигули ўринни эгаллаб келган,-деб айтди.\nРоссия ва Эроннинг ҳозирги кундаги муносибати ва ҳамкорликлари жаҳон ва минтақа масалаларида икки мамлакат раҳғбарларининг муштарак қарашга эга эканнликларидан далолат беради. Бу муштарак қарашни эътиборга олган ҳолда Эрон ва Россия мантиқий ва ҳисобланган фаолият билан Сурия ўзгаришларида тасирчан рой уйнашмоқда ва бугунги кунда ушбу мамлакатдаги сиёсий ва ҳарбий масалалар муқовимат фронтининг манфаатига ҳал бўлмоқда. Бу мувафаққият эса Россия ва Эроннинг олий мартабали масъулларининг маслаҳатлашувларини талаб этади ва Россия президенти билан халқаро масалаларда Исломий Инқилоб муаззам раҳбарининг маслаҳатчисининг пайшанба кунидаги учрашуви ҳам ана шу доирада баҳоланиши лозим.\nХалқаро ишлар бўйича Эрон исломий парламенти раисининг махсус ёрдамчиси Ҳусейн Амир Абдуллоҳиён Вилоятининг Масквага қилган сафари ҳақида шундай айтди: “Энг олий даражада Россия ва Эрон масъулларининг олиб борган жиддий музокаралари ва фикр алмашувлари икки мамлакат қарашларини бирбирига яқинлаштириш, минтақа хавфсизлиги ва барқарорлигини муситаҳкамлаш учун муносиб йўл топиш ҳамда Америка ва иттифоқчиларининг нотуғри сиёсатлари билан қарши кўраш олиб боришга кўмак бериши мумкин.”\nЭрон ва Россия минтақа масалаларида ҳамкорлик қилишларига қўшимча иккитомонлама муносабатларда ҳам яхши алоқадан фойдаланишмоқда. Форс кўрфази ҳошиясидаги Бушеҳр атом электростанциясини қуриш самараси бўлмиш икки мамлакатнинг ядровий ҳамкорликлари ҳам Теҳрон ва Масква ўртасидаги стратегик ҳамкорликларнинг нишонасидир. Бугун турли арсалар, жумладан нефт ва газ масаласи бўйича иккитомонлама ҳамкорликларни йўлга қуйиш Эрон ва Россия раҳбарларининг диққат-эътиборини ўзига жалб этган.\nБаржом муштарак комплекс сайъ-ҳаракатлар дастуридан Американинг бир томонлама чиқишини эътиборга олган ҳолда, Россия Эроннинг ишончли шерики унвонида икки мамлакат ўртасидаги иқтисодий муносабатларда тасирчан рол уйнайди. Россия масъулларининг айтишларича, милодий 2018 йилнинг дастлаб тўрт ойида Масква ва Теҳроннинг савдо сотиқ муомалалари 36 фоизни ташкил этган. Бу эса Эрон ва Россия ўртасидаги тижорат ва иқтисодий ҳамкорликларнинг яхшилигидан далолат беради. Эндиликда, Баржом муштарак комплекс сайъ-ҳаракатлар дастуридан Американинг бир томонлама чиқишини ва иқтисодий санкцияларни қайта тикланиши оқибатида Россия Эрон учун ишончли шерик мамлакат унвонида нефт масаласи бўйича Эрон Ислом Жумҳуриятининг асосий эҳтиёжларини қониқтириш мумкин. Ана шу заминада Али Акбар Вилоятий Владимир путин билан учрашганидан кейин шундай фикр изҳор этди: “Россия ва Эроннинг нефт бўйича алоқалари 50 миллиард долларгача етиши мумкин. Россия Эроннинг газ ва нефт соҳасига сармоя киритшга тайёр ва бу нарсанинг ўзи Эронни тарк этган ғарб ширкатларининг ўрнини олиши мумкин.”\nиюл 14, 2018 12:49 Asia/Tashkent\nВилоятий: Путин билан бўлиб ўтган суҳбат Эрон ва Россиянинг минтақавий ҳамкорлигини яна бир бор тасдиқлади\nМаст ӯғил онасини уриб ӯлдирди


«SOFITEL» ЙИЛИГА 4 МИНГ ТОННА БЎЁҚ ИШЛАБ ЧИҚАРАДИ » Жиззах ҳақиқати газетаси расмий сайти\nЖиззах ҳақиқати газетаси » Иқтисодиёт » «SOFITEL» ЙИЛИГА 4 МИНГ ТОННА БЎЁҚ ИШЛАБ ЧИҚАРАДИ\n«SOFITEL» ЙИЛИГА 4 МИНГ ТОННА БЎЁҚ ИШЛАБ ЧИҚАРАДИ\nЎтган 2019 йилнинг ноябрь ойида иш бошлаган Жиззах шаҳридаги "Sofitel" масъулияти чекланган жамияти шаклидаги Ўзбекистон-Хитой қўшма корхонасиқисқа фурсатда юқори натижаларни қўлга киритди.\n—Корхонамизнинг лойиҳа қиймати 10,1 миллион АҚШ долларига тенг бў-либ, йилига 10 минг тонна ўта ноёб саналган металл ва матоларга ранг бе-рувчи "Ультрамарин" буёқлари ишлаб чиқаришга ихтисослашган, — дейди корхона менежериҚобил Комилов. Қисқа фурсатда истеъмолчиларга 128 минг АҚШ доллари миқдоридаги маҳсулот етказиб берилди. Йил бошидан бери 90 тонна"Ультрамарин" бўёқлари ишлаб чиқаришга эришилди.\nҚўшма корхонанинг ишлаб чиқариш цехлари Хитойнинг энг сўнгги русум-даги замонавий технологиялари, асбоб-анжомлар билан жиҳозланган. Корхона йилига 4 минг тонна маҳсулот ишлаб чиқариш имкониятига эга. Айни пайтда бу ерда хитойликлар билан маҳаллий мутахассислар ҳамкорликда фаолият олиб бораяпти.\n—Мамлакатингизда тадбиркорликни ривожлантириш учун барча имкониятлар яратилган, — дейди хитойлик менежер оператор Лиу Енли. — Икки томонлама ҳамкорлигимиз мавжуд имкониятлардан самарали фойдаланган ҳолда бозоргир маҳсулот ишлаб чиқаришга қаратилган.Дастлабки натижалар қувонарли.\nДарҳақиқат, қўшма корхона асосан маҳаллий хом ашё — кальций содаси, олтингугурт, каолин, кварц қуми кукуни ва ўтин кўмиридан бозоргир маҳсулот ишлаб чиқаришга ихтисослашган. Ҳозирча ишлаб чиқарилаётган маҳсулот учун фақатгина хом ашё таркибига қўшилаётган натрий сульфит Хитойдан олинаяпти. Кальций содаси Қорақалпоғистон Республикасининг Қўнғирот шаҳридан, олтингугурт эсаМуборак газни қайта ишлаш заводидан, каолин Ангрендан, ўтин кўмири Тошкентдан, кварц қуми кукини эса Форишдан келтирилаяпти. Ишлаб чиқаришда маҳаллий хом ашёдан кенг фойдаланилаётгани маҳсулот таннархини арзонлаштириш имконини бераётир.\nСуратда: 1.Хитойлик менежер оператор Лиу Енли ва механик Равшан Хўжамқуловлар иш устида. 2. Нилуфар Жўраева энг илғор ишчилардан бири.


11:57 / 11.10.2018 459 pdf Ўқиш режими + -\nБузуқ қалб қийшиқ михга ўхшайди. Ҳарчанд урсанг ҳам текис бўлмайди.\nАллоҳ билади, сиз эса билмассиз\n11:56 / 10.10.2018 581\nМендан узоқлашиб, ғойиб бўлганлар\n11:58 / 12.10.2018 508\nОсмон нима учун мусаффо?\nБир ҳаким зотдан .Осмон нима учун мусаффо, деб сўрашди. .Чунки у ерда башарият яшамайди,, деди у табассум билан.\n411 08:29 / 30.12.2018\nҚанчаданқанча софдил, самимий инсонлар бор, аммо ақллар уларни идрок этмайди. Аммо қанчаданқанча мунофиқлар қалбларни ўзига ром этаверади.\n916 16:05 / 28.02.2018\nРамазонда ютуққа эришганлар шундай кимсаларки...\nРамазонда ютуққа эришганлар шундай кимсаларки, улар кундузи рўза, тунда сажда узра йиғлаган ва хушуъ қилган ҳолда бўладилар. Қуёш чиқишидан олдин ҳам қуёш давоми...\n1206 07:53 / 16.06.2017\nГоҳида баъзи инсонларнинг қалбидан тош юмшоқроқ бўлади\n853 09:10 / 10.06.2018


«100 минг доллар беришни ваъда қилган». Отабек Муталхўжаев амалдор сабаб «запрет»га тушгани ҳақида - ShouBiz.uz\nИнтервью 12:08 | 7.2.22\n«100 минг доллар беришни ваъда қилган». Отабек Муталхўжаев амалдор сабаб «запрет»га тушгани ҳақида\nХонанда бир амалдор сабаб «запрет»га тушган\nАктёр, хонанда Отабек Муталхўжаев YouTube’даги «Yashin Tv» лойиҳасига берган интервьюсида бир амалдор сабаб «запрет»га тушганини айтди.\nОтабек Муталхўжаев бу воқеа 2007-2008 йилларда бўлганини айтди. Ўша вақтда хонанда ҳеч қандай ОАВларда ҳам, тўй-ҳашамларда ҳам иштирок этолмаган. Таъқиқ 7-8 ой давом этган.\n«У амалдорнинг кимлиги айтилмаган. Ҳозир ҳам айтиш ниятим йўқ. Ўтган иш ўтиб кетди. Ростдан ҳам 8-9 ой давомида на радио, на телевидение, на газета-журнал, на тўй-ҳашамга чиқишга рухсат бўлмаган. Бу 2007-2008 йилларда бўлган. 2007 йил мен учун ютуқларга бой йил бўлган. Лекин бундай ҳолат ҳам бўлиб қолган. Ўшанда ҳеч ким бу нарсага аралашмаган, ҳал қилиб беролмаган. Лекин дил оғриган. Кейин ўша инсонларнинг ҳам хор бўлганини кўрдик. Бу ишга кўпчилик аралашганди. У пайтда менга бу нарса жуда қаттиқ таъсир қилган. Ҳозир бу нарса унчалик билинмаслиги мумкин. У пайтда мен ёш бўлганман. Чақалоққа яхши қарамасангиз, у қандай катта бўлади? Биз санъатни ичидаги ёшлар бўлганмиз. Биз ўсаётган жойимизда сув бермай тўхтатиб қўйган», — дейди хонанда.\nАктёр у ерда хизматдан ташқари, бошқа мавзулар ҳам бўлганини айтди. Отабек Муталхўжаевга хизмат учун 100 минг доллар ваъда қилинган. Бироқ хонанда бировга қарам бўлиб қолишни истамагани учун бу таклифни рад этган ва «запрет»га тушган.\n«У ерда хизматдан ташқари, бошқа мавзулар ҳам бор. Бу ерда инсоннинг ўзидаги нарсалар ҳам ётибди. У ерда одамга муте қилиб қўйиш бўлган. Сенга пул бериб чақиряпманми, керак бўлса, хизматимни қиласан. Ўша пайтдаги 100 минг АҚШ доллари миқдоридаги пулни беришни ваъда қилган. Биз ўша пул бизга керакмаслигини, ўзимиз ҳалол пул топишимизни айтганмиз. Пулни жойида қайтариб берганмиз. ‘Пулни олмасанг, бу ёғига кино кўрасан’, деган. Шу кино 9 ой давом этган. Ундан кейин бу каби ҳолатлар бўлмаган», — дейди Отабек Муталхўжаев.\nЭслатиб ўтамиз, аввалроқ Обод Асомовнинг аёли Дилафруз Асомова эрининг «зепрет»даги ҳаёти ҳақида айтиб берганди.\nШунингдек, актриса Наргиза Абдуллаева таъқиққа тушишининг сабабини маълум қилганди.\nШу билан бирга, Шерали Жўраевнинг ўғли Шоҳжаҳон Жўраев марҳум биринчи Президент Ислом Каримовнинг тўнғич қизи Гулнора Каримова сабаб «запрет»га тушгани ҳақида гапириб берганди.\nАввалроқ Каниза «запрет»га тушгани ҳақидаги миш-мишларга аниқлик киритганди.